text:
Recientemente e prome Gran Quiz Bibo di Naturalesa organisa pa Dutch Caribbean Nature Alliance (DCNA) tabata comienso di un forma creativo nobo y divertido pa involucra mucha atravez di e-learning den naturalesa di Caribe Hulandes. Siman pasa, 24 ekipo di 1 pa 4 mucha entre 11 y 14 aña a competi den un quiz vivo online na Aruba, Boneiro, Corsou, Saba, Sint Maarten y Sint Eustatius. Despues di hopi ronda di pregunta exitante y emocionante tocante naturalesa un team na Saba a sali ganado. Sint Maarten a keda na di dos luga y na di tres luga Boneiro.
Dutch Caribbean Nature Alliance (DCNA), un red regional di area protegi estableci pa yuda e Organisacion di Maneho di Área Protegi di e seis islanan, ta sostene, entre otro, programa di educacion tocante naturalesa. Desafortunadamente, e evento anual di Intercambio di Ranger Hubenil (Junior Ranger Exchange Event) di DCNA, cu ta trece hoben di e seis islanan di Caribe Hulandes hunto na un isla pa siña mas tocante naturalesa di otro, a keda cancela e aña aki debi na e crisis di corona. Sinembargo, pa contraresta e circunstancianan di e aña aki cu positivismo, a crea e Gran Quiz Bibo di Naturalesa online pa mehora e sosten tanto na e oficialnan di educacion di naturalesa, como na e hobennan, mientras cu e hobennan ta keda safe na nan respectiva islanan.
E quiz vivo tabata inclui pregunta tocante tema manera Flora y Fauna, Ecosistema, Adaptacion na Clima y Sostenibilidad y pregunta tocante e Parkenan Nacional di Caribe Hulandes, administra pa STINAPA Bonaire, CARMABI na Corsou, Aruba National Park Foundation, Saba Conservation Foundation (SCF ), STENAPA y St Eustatius y Nature Foundation Sint Maarten (NFSXM).
“Nos ta hopi orguyoso di e muchanan cu a participa. Tabata tremendo pa wak e muchanan hopi entusiasma di henter Caribe, pero mas importante ainda tabata un gran oportunidad pa siña conoce e otro islanan y nan naturalesa. Nos ta spera di por bolbe realisa e evento aki den futuro!“, Tineke van Bussel y Dahlia Hassell, e organisadonan di Big Live Nature Quiz di DCNA ta bisa.
Na Boneiro e muchanan di Jong Bonaire y e Junior Rangernan di Stinapa a reuni na Jong Bonaire. SCF y Saba Nature Education a coorganisa un evento na Long Haul. Na Sint Maarten, NFSXM tambe a reuni cu e Junior Rangernan. Na St. Eustatius STENAPA a reuni mucha di Golden Rock Roman Catholic School y di Bethel Methodist School hunto. Ademas di e gruponan aki, tambe tin mucha cu a participa for di nan cas. Nos ta masha gradici na tur cu tabata involucra y cu a brinda e muchanan e oportunidad pa participa.
Masha pabien na e ekiponan Ganado. E ekipo ganado na Saba pronto lo bay haci un trip di snorkeling/diving y e otronan lo ricibi un t-shirt cu e logo. DCNA tin como meta pa haci e evento aki tur aña, posiblemete tambe pa adulto. Pues, si bo a keda afo e aña aki, keda pendiente pa e canalnan di medio (social) di DCNA y nos ta spera di wak bo otro biaha.


c: text/html

text:
WILLEMSTAD – “Mi a trata di hasi tur kos legalmente pero ta imposibel”, Aaron di 43 aña ta konta. “Mi tabata sobra 800 florin. Ademas mi mester a biaha pa trabou regularmente i mi tabata obligá di sera un seguro di biahe kada bia, pasobra SVB (Banko di Seguro Sosial) no tabata kubri esaki. Na final mi no tabata sobra niun depchi.”
Aaron tin un ofisina di arkitekto. E promé seis aña e tabata hasi tur kos segun regla, pero e introdukshon di e Seguro Básiko di Enfermedat (BVZ) a kaba kuné. El a kuminsá un empresa nobo i el a trata na un manera diferente. Aaron no ta e úniko ku ta regla (parti di) su asuntunan ilegalmente.
Espesialmente e BVZ ku a drenta na vigor na 2013 ta kaba ku bo; si bo tin un negoshi di 1 persona bo ta paga 13.6 porshento di bo entrada bruto. Un hende ku ta gana 2000 florin pa luna, tur luna tin ku paga SVB 272.
Riba esaki ta bini e belasting normal òf e gastunan di empresa. Un empresario ku ademas ke sigurá su mes kontra inkapasidat pa traha òf ku ke spar pa un penshun, no ta sobra nada pa hasi esaki.
Propio riesgo
Corine Muijson (mákelar i masahista) for di introdukshon di e BVZ tin un konflikto ku SVB. E ta haña inhustu ku e mester entregá 13,6 porshento loke ta pone ku e ta pèrdè mas ku un hende ku ta gana mas, pero ku ta traha pa hende. “Promé ku 2013 tambe mi tabata traha komo independiente, pero mi tabata sigurá privá.Mi propio riesgo tabata mas haltu si pero pasobra mi no tabata usa kuido mashá mi tabata sali mas barata. “
Muijson tabata paga su kompania di seguro mas o ménos 800 florin pa aña. Ora el a bai traha pa hende un temporada i a para su seguro privá, el a resultá na SVB ora el a kuminsá na su mes atrobe. Awor e mester paga entre 3 pa 4 mil florin pa aña. Pa motibu di su embaraso e no por a traha fulltime mas. Un doño di un kompania di 1 trahadó e ora ei no ta haña niun entrada.
Ferlòf òf enfermedat
SVB i tambe kasi tur seguro privá no ta kubri inkapasidat pa traha. Ta PanAmerican so ta ofresé un seguro pa inkapasidat pa traha pa 66 florin pa luna a base di un salario di 2500 florin pa luna. Ku e seguro aki bo por sigurá 75% di bo entrada despues di un tempu di espera di 30 dia i ku un temporada máksimo ku ta paga di dos aña. Esaki no ta konta ferlòf di embaraso. Ku un grip fuerte òf enfermedat di sangura bo no ta haña nada.
“Masha poko mi ta hasi uso di kuido i lo mi preferá di spar i tin un propio riesgo mas haltu”, Muijson ta bisa. “E sumanan ku mi mester paga awor ta muchu haltu. Lo mi no rekomendá niun hende pa bira empresario na Kòrsou; ta muchu problema.”
Association of Small Entrepreneurs Curaçao (A.D.E.C.K.) ta rekonosé e situashon. Visepresidente Bionda Fonseca ta bisa ku nunka no a pidi nan konseho pa loke ta e areglonan nobo manera BVZ. “Ministerio di Asuntunan Sosial, Labor i Bienestar a djis imponé e plannan.”
Traha sin paga belasting
Fonseca ta boga pa un diálogo entre ADECK, empresarionan i gobièrnu. “Ta afektá empresarionan di tur banda sin pensa riba e konsekuenshanan sosial ekonómiko di esaki.” E relato di Aaron no sorprend’é. “Mi tambe ta tende relato asina: e medidanan ta pone ku hende ta bai traha sin paga belasting i no ta motivá pa emprendé.
Lesa tambe: Reglanan inatraktivo ta trese mal sirkunstansha pa inverti

robotstxt: allowed

filter: keep


text:
News
Uniforma a wordo desvela
COA a desvela e uniform pa Tokyo2020
Comite Olimpico Arubano a desvela nan uniform deportivo pa e Weganan Olimpico di Tokyo 2020
E companía Totto cu a confecciona e uniform deportivo di e delegacion di Aruba pa e Weganan Olimpico di Tokyo 2020 cu lo tuma lugar otro luna na Japon. Awe durante di e Asamblea General cu tabata uno virtual, e directiva di COA a desvela e uniform cu e delegacion lo bisti na dicho weganan. Mester bisa cu esaki ta e di 3 biaha cu e compania Totto lo bisti e delegacion Olimpico di Aruba. Tur presente a keda sumamente impresiona cu e bunitesa di e uniform cu ta uno di calidad superior y hopi moderno.
Pa e aña aki a escoge specialmente un tema pa recorda e cultura y naturalesa di nos dushi isla di Aruba. Inspira den e elementonan pre-colonial pa recorda nos nativonan sin lubida e lamanan blou cu ta haci Aruba un isla memorabel y unico.
Mester agrega tambe cu pronto e uniform aki lo ta na benta den e store di Totto y parti di e entrada lo bolbe bek pa Comite Olimpico Arubano.


text:
Ministerio Publiko ta informa
Info OM:
Funshonarionan di ofisina di “Paga Bo But” di Ministerio Publiko (OM) a partisipa awe na kontrol den trafiko di polis KPC awe mainta na altura di Palu Blanku.
Polis a hasi su bon trabou mientras ku OM a kontrola si shofurnan tabata tin but habri.
A topa na tur 29 shofur ku but habri of ku no a kumpli ku nan areglo di pago. A kobra durante e akshon 4.160 florin ku varios shofur mester a paga mesora pa evita konsekuensia mas pisá.
Ministerio Publiko ta atverti ku ta bai ta mas frekuente ku polis riba kaya durante kontrol di trafiko.
Evita problema i desgustu i akudi na OM riba Waaigat pa paga bo but !


text:
Durante conferencia di prensa di fraccion di AVP, Parlamentario Robert Candelaria e atende e informacion cu tin un high rise hotel cu ta den proceso pa bay renoba y a mustra cu ta un señal cu sigur ta yena tur hende cu alegria.
Sinembargo nos tin un punto di preocupacion ya cu tur cos ta mustra cu ta intencion di lo importa riba 100 trahador di entre otro Mexico, pa traha den e proyecto aki di reconstruccion.
Preocupacion pa motibo cu net awor cu Aruba ta den su pio crisis, caminda miles di hende ta y a perde trabou, cu tin hopi hende, hopi famia cu no tin suficiente pa come y cu Gobierno tin cu subsidia alrededor di 30 mil boca pa come.
“Nos ta contento cu ta inverti den e producto turistico di Aruba y ta contento semper cu inversion den hotel existente y ta na su lugar pa gradici sector hotelero pa preparacion pa sigui carga nos economia durante y loke ta mustra awor, despues di e pandemia.
Hopi di e hendenan aki y nan famia, ta dependiente di e proyecto FASE cu ta nan unico entrada, pero net awor Gobierno, lo a dicidi di duna permiso pa trece trahadornan di un otro pais pa bin traha aki, mientras cu mester a mira prome cuanto hende local lo por ta capas di haci mesun trabou aki.
Minister Andin Bikker lo ta duna permiso di estadia, mientras cu Minister di Labor, Glenbert Croes, lo ta duna di permiso di trabou, siendo cu no tin trabou pa nos hendenan local, locual sin duda ta algo hopi preocupante y simplemente no aceptabel.
Na mes momento, Gabinete Wever Croes a dicidi di ta stop prolongacion di permiso di hendenan estableci aki, kendenan si den un forma of otro, ta contribui na Aruba su economia.
Entre otro nos por menciona aki cu nan ta huur cas, nan ta paga belasting, nan ta contribui den tur forma na nos economia y nan yiunan cu nace aki y bay scol aki y ta hendenan cu ta completamente integra den nos sociedad, ta wordo trata totalmente diferente.
E hendenan aki kendenan ya ta estableci aki y ya a integra nan mes den comunidad, nan mester bay bek, pero Gobierno ta bira permiti pa importa otro trahadornan pa algun luna, comosifuera Aruba mes no tin hende pa traha den construccion.
Con e Gabinete aki por ta traha contra nos propio hendenan consistentemente asina?
No ta djis esnan cu permiso ta wordo seriamente perhudica, pero nos contratistanan local tambe y aki tin cu puntra si nan no por haya parti di e bolo? Nos tin metsla, carpinte, electricien y supervisor y cu e situacion akit a mesccos cu di di repiente nan no ta bon?
Fraccion di AVP lo dirigi un carta pa Minister di Husticia Andin Bikker p’e bin duna claridad riba e asunto aki ya cu e forma di traha aki, ta simplemente inaceptabel.
Gabinete Wever Croes nunca y no por proteha nos hendenan, maske ta na final di nan gobernacion y parse cu Gobierno mes kier baha su mes pronto, forsando pueblo pa manda nan bay cas ya cu aki ta bolbe resalta cu Gobierno ta simplemente sigui trata pueblo den forma inhusto p’asina beneficia nan new friends,” Parlamentario Robert Candelaria a declara.


text:
ORANJESTAD, Aruba: Riu Palace Antillas a organisa un training special pa su bartendernan, pa ta miho prepara den diferente tecnica con pa traha cocktails. Bartender profesional y mixologo molecular Erick Bustamante a duna e training aki di cual tabatin un participacion di 50 persona. E bartendernan participante a ricibi nan diploma di Tecnicanan di Mixology y tabata gradici pe oportunidad ricibi pa atende na e workshop aki.
E workshop tabata over di tecnicanan den mixology y tabatin como meta enfoke riba servicio, cu ta fundamental den sector turismo. Ta importante pe bartendernan ta den training constantemente pa asina nan por ofrece e miho calidad di servicio na bishitantenan. Durante e training e bartendernan a siña diferente tecnica den cocteleria, pa traha bebidanan diferente y innovativo.
Un di e participantenan tabata Alejandra Lemos, kende a haya e workshop aki hopi great. “Nos a siña masha hopi mes” E tin dos aña trahando den bar como “cocktail waiter” y akinan el a siña tecnicanan cu e no tabata sa. “Mi ta hopi contento pasobra Riu Palace Antillas ta keda upgrade su trahadonan. Den mundo di bar tur dia ta sali algo nobo. Ami ta haya hopi great cu nan ta keda siña nos y trece curso pa asina nos por duna un miho servicio”, Alejandra Lemos a expresa. Un otro participante tabata Dayver Hoyos. El a bisa cu “e workshop a bay tremendo, amazing. Mi a siña hopi cos. Con pa shake, traha cocktail, hopi cos”. Riu ta amazing, Dayver Hoyos a agrega.
E training di e bartendernan a bay den un bon ambiente y tur tabata feliz di a siña hopi tecnica. E prome dia tabata pa conoce otro y pa adaptacion. Esunnan cu a participa tabata habri pa siña y cu hopi boluntad pa haci nan trabao. Tur hende a colabora ademas di a keda cu hopi gana di por sigui siña, a bisa. E obhetivo ta pa e turistanan bay bek na nan pais cu un bunita recuerdo di Aruba, pero cu e recuerdo di nos hendenan, e mixologo a expresa.
Famia Riu a funda Riu Hotels & Resorts como un hotel chikito na aña 1953, na Majorca, Spaña. Awendia RIU, cu ta partner cu TUI, e compania di tours mas grandi na mundo, ta ofrece 95 hotel, di cual riba 70% ta ofrece acomodacion “all inclusive”. Riu Hotels & Resorts ta bou maneho diario di e di tres generacion di famia Riu, cu su oficina principal na Majorca y ta conta cu riba 26 mil empleado y ta estableci den 19 pais, manera Spaña, Portugal, Irlanda, Alemania, Bulgaria, Turkia, Morocco, Merca, Mexico, Jamaica, Bahamas, Aruba, Costa Rica, Republica Dominicana, Panama, Cabo Verde, Mauritius, St. Martin y Sri Lanka.
Aki na Aruba, Riu Hotels & Resorts a habri Riu Palace Aruba na aña 2007. Debi na e gran exito di su prome hotel na Aruba, e compania a dicidi di adkiri un di dos hotel, habriendo Riu Palace Antillas na aña 2014. Hunto e dos hotelnan aki ta maneha mas o menos 25 mil huesped pa luna, cu un nivel di grado di ocupacion mas halto riba nos isla. Entre e dos hotelnan RIU na Aruba, nan ta emplea riba 800 trahado, brindando huespednan e miho nivel di servicio.


text:
ORANJESTAD – Aruba: Specialistanan riba tereno di lech’i pecho, Minouche Lopez trahando na Directie Volksgezondheid DVG y Marlene Giel alavez enfermera trahando na Dr. Horacio Oduber Hospita, a regresa for di un conferencia di “Global Access to Skilled Lactation Care” cu a tuma luga na comienso di augustus na Toronto. E conferencia aki ta cuadra exactamente cu locual Directie Volksgezondheid tin den su maneho di prevencion pa Aruba. E aña aki e tema di Siman Mundial di Lech’i Pecho, 1-7 di augustus, ta “Sustaining breastfeeding together” y esaki ta algo cu tur hende na Aruba por contribui na dje.
Brinda apoyo na dunamento di lech’i pecho ta ora mamanan ta encurasha otro den dunamento di lech’i pecho. No solamente e pareha, famia y amistad, pero tame e personanan cu ta traha den cuido medico mester traha mas uni pa brinda e miho servicio na mama y yiu. Mester mas cooperacion intre organisacion den region cu ta promove lech’i pecho, asina e topico ta keda un punto di atencion riba agenda politico y por wordo carga pa comunidad.
Diferente meta di “Sustainable Development Goals” ta aplicabel pa Aruba logra prome cu aña 2030. Algun di nan:
- Informa publico tocante lech’e pecho for di momento di embaraso te na momento cu un baby recien naci haya y continua haya lech’i pecho.
- Mas union entre esnan cu ta trahando den cuido di mama y yiu y sa di nan tarea importante pa ofrece cuido optimal durante e periodo cu mama ta duna su yiu lech’i pecho. Tambe kico e trabou di un specialista di lech’i pecho ta y kico e por nifica pa comunidad.
- Compromiso pa yuda crea un area di interes comun.
- Promove trahamento hunto cu apoyo di gobierno, AZV y tur instancia cu ta traha cu mama y yiu.
Minouche Lopez y Marlene Giel a keda acerca pa e ‘International Board of Lactation Examinars (IBCLE) pa bira e “countrypoint coordinators” di Aruba pa asina promove e profesion di specialista di lech’i pecho (IBCLC), implementa un maneho nacional na Aruba y full den Caribe. A pidi nan pa motibo cu tanto Lopez como Giel ta e uniconan den region cu tin e habilidad profesional aki, esta specialista di lech’i pecho y cu ya nan a traha un Plan di Maneho Nacional di Lech’i Pecho pa Aruba. E idea ta pa introduci e specialismo y stimula cu ta bin cu maneho den region tambe. Awo cu hospital lo expande, lo introduci algun maneho cu ta poni den e Plan di Maneho Nacional di Lech’i Pecho. Poco, poco tur trahando den e area di cuido di mama y yiu ta yega mas cerca otro pa crea e ambiente ideal caminda tur mama por duna nan yiu lech’i pecho den e temporada cu nan desea. Dunamento di lech’i pecho ta sostenibel ora salud di mama y yiu ta mehora, tin un efecto positivo riba medio ambiente, economia y riba mercado laboral.


text:
Certificacion di diploma
Bo a gradua y mester laga certifica (waarmerk) bo diploma y/of cijferlijst? Studiantenan cu a aplica pa Arubalening mester entrega un copia certifica den e portal. Aki por haya mas informacion tocante certificacion di diploma.
Kico ta certificacion (waarmerken) di diploma?
Certificacion di un diploma ta nifica cu un instancia ta declara (of certifica) cu e contenido di e copia ta coresponde cu e diploma original y cu esaki ta pertenece na e sistema di enseñansa (legalmente) reglamenta di e pais.
Cua instancia ta certifica (waarmerk) diploma obteni na Aruba?
Dienst Inspectie van het Onderwijs ta certifica diploma(nan) obteni na Aruba y cu ta pertenece na e sistema di enseñansa legalmente reglamenta na Aruba.
Dienst Inspectie van het Onderwijs ta ubica na John F. Kennedy Education Center.
Aki por haya: Mapa di e compleho John F. Kennedy Education Center
Horario: 8.00 – 12.00 / 1.00 – 4.00.
Cua instancia ta certifica (waarmerk) diploma obteni den exterior?
Normalmente e instituto educacional na unda a obtene e diploma ta certifica e validez di e diploma. Pa e motibo aki ta consehabel pa tuma contacto cu e instituto na unda a obtene e diploma.
Kico mester trece pa por laga certifica (waarmerk) un diploma?
- Bo mes mester haci copia di bo diploma y copia di bo cijferlijst.
- Pa evita bruhamento entre e documentonan original y e copianan, ta recomenda pa saca copia di diploma y cijferlijst riba papel A4 normal den preto-blanco. Dus preferibel no saca copia na color riba cartolina.
- Bo mester tin e originalnan cu bo pa e copianan por wordo certifica.
- Dienst Inspectie van het Onderwijs ta certifica solamente diploma y cijferlijst oficial. Ningun certificado di curso ta wordo certifica.
- E copia mester ta identico na e original (si e diploma ta om en om, e copia tambe mester ta om en om) pero den preto cu blanco (si e scol a stempel riba e copia bo mester haci copia di nobo paso e mester ta identico cu e original).
- EPI unit Economie mester tin tur 4 cijferlijst: original y copia.
- Pa diplomanan internacional p.e. di USA, Canada, Costa Rica, Colombia, etc. Dienst Inspectie van het Onderwijs lo investiga si e estudio concerni tin acreditacion cu ta worde acepta na Aruba. Den caso cu e estudio no tin un acreditacion, lo mester acudi na un notaris.
Por fabor tene na cuenta cu Dienst Inspectie no ta saca copia.
Cuanto copia por laga certifica?
- E cantidad di copia cu por wordo certifica ta 3.
- Si bo ta bay Hulanda lo por certifica 4 copia.
Info / Contact
Pa mas informacion por tuma contacto cu Dienst Inspectie van het OnderwijsScroll To Top


text:
ANGEL SALSBACH TA KLA HUNTU KU SALSBACH JAZZ TRIO Pa Fundraising di Art & More, Arte Heals I CCC + PIC
ANGEL SALSBACH TA KLA HUNTU KU SALSBACH JAZZ TRIO Pa Fundraising di Art & More, Arte Heals I CCC + PIC
WILLEMSTAD- Dia 9 i 10 di yüni awor Salsbach Jazz Trio a hinka un tremendo repertorio den otro i bo no por keda afó. Djabièrne último tabatin un jamming session úniko. Pero e evento grandi ta e siman aki i Art & More huntu ku Art Heals I CCC ta konta ku bo presensiá riba e dos dianan aki pa rekoudá fondo pa ekspreshon di Arte. Dos anochi di ekspreshon di pintura, bon musika di jazz. Meta di e evento aki ta pa e fundashonnan krea mas posibilidat pa tur hende tin e oportunidat di ekspresá nan talento den e mundu di arte plástiko. “Mi ta orguyoso di e proyekto aki pa motibu ku nos fin no ta di lukro! Nos ke sigui yuda hopi organisashon rònt Kòrsou i esaki ta un paso grandi ku nos ta duna pa yega asina leu”,asina sra. Morgaine Parris kordinadó di e proyekto ta splika.
Angel Salsbach i Etzel Provence tabata forma parti di “Tropical Combo” den añanan 1962 pa 1964. E banda musikal aki tabata toka tur sorto di muzik, pero en espesial foxtrot. Un dado momentu aktividat di “Tropical Combo” a bira menos i di ripiente Angel a haña un invitashon di e “Indische Vereniging”, di e tempu ei, pa toka na un aktividat di nan. Den e añanan ku ta sigui, SJT no a sali masha den publisidat, komo ku Angel a bira diputado i e no tabatin muchu tempu. 29 di september 2001 Angel a haña un derame serebral. Su rekuperashon musikal a bai dje rápido ei, ku na yanüari 2002 nan a duna dos presentashon na su kas pa tur e hendenan ku a yud’é.
2003 – SJT a toka atrobe pa públiko den forma di un konsierto pa e hendenan di e
Asosiashon di Afasia na C.C.C. Awor SJT a sali ku “Pepito” Reyes na drùms.
2004 – Aktuashon spesial en konekshon ku presentashon di Angel su buki: “Skirbi
sin por lesa”.
– Presentashon pa habitantenan di Betèsda riba Dia di Tata.
– Konsierto pa Soroptimisten Club na C.C.C.
– Presentashon na Kas di Gezaghebber, durante un atardi Kultural organisá pa
Stichting Vrienden Openbaar Onderwijs. Si bo ta djòin nos registrá na tempu! Yama 737-9094,690-9433, of 518-8050. Bo por registra via angelparris1963@gmail.com. Bo kontribushon 75 florin i nos ke sa ki biña bo gusta.
..SJT deleitando pueblo di Kòrsou….pa un goso total…
…Arte na Kòrsou meresé un desaroyo positivo i Art & More huntu ku Art Heals i CCC ta konta ku bo….


text:
WILLEMSTAD – Gobièrnu di Kòrsou a tene un ‘conference call’ ku e pelotero yu di
Sr. Statius Muller tabata un kompositor i pianista ku pa su prestashon di nivel altu riba tereno
Un pabien kaluroso na Kòrsou!! 1-0 Minister di Enseñansa, Siensia, Kultura i Deporte, señora
Ken ta e persona ideal di Kòrsou? Den kuadro di konstrukshon di nos nashon i e trabounan pa pone
Ministerio di Enseñansa, Siensia, Kultura & Deporte ta kuminsa #huntu ku otro organisashonnan
WILLEMSTAD- Riba djaluna 11 di febrüari, den un reunion urgente ku Centrale Commissie van
Riba e Flyer athunto tin tur informashon di e orario di salida i e ruta di e Marchanan pa Karnaval
Presentashon promoshonal di Ministerio di E.S.K.D. di nos pais Kòrsou durante di
Minister di Enseñansa, Siensia, Kultura i Deporte, sra. Marilyn Alcalá-Wallé den konferensia di
Grandi i chiki a uni pa asina selebrá i para ketu na e balor di nos herensia kultural: e kaha di


text:
E promé edishon di Don Caribe Cigar Pairing tabata un éksito!
E promé edishon di Don Caribe Cigar Pairing tabata un éksito!
Willemstad, 5 di òktober 2021–– Djamars último, Don Caribe Cigars kual ta situa na Mambo Beach Boulevard, a organisá un evento di kombinashon di siga Kubano i Glenmorangie single malt Scotch whiskey. Esaki tabata e promé evento ku Don Caribe Cigars a organisá i ku sigur a haña bon reakshon.
Afisionadonan sigur a disfruta di e prome marinage entre siga, single malt i un eksperiensha kulinario presentá pa kòki nan yu di tera na Bambu Restaurant na Mambo Beach. Don Caribe Cigars a hasi un kolaborashon ku Kompania Leanez pa asina optene sinku (5) diferente single malt Scotch whisky; Glenmorangie pa kombina huntu ku e tres (3) siganan Kubano ku por a disfruta e anochi.
Ademas, Miss Curaçao 2020, Chantal Wiertz a host i saka varios premio valioso.
E anochi tabata elektiko yena ku informashon i eksperiensha uniko.
Don Caribe Cigars sigur lo bai organisá mas evento di kombinashon den futuro. Pa mas informashon di e siguiente evento, por sigi nan riba nan pagina di facebook i instagram : Don Caribe of whatsapp: +59996832875.


text:
World Teachers’ Day 2021
Desde aña 1994 ta celebra “World Teachers’ Day” riba dia 5 di october. Un fecha asigna pa promove e profesion Maestro di Scol y pone atencion na su rol esencial pa provee enseñansa di calidad riba tur nivel, segun UNESCO y Education International.
Maestro central den recuperacion di enseñansa
Despues di un aña y mey di crisis causa pa “COVID-19”, World Teachers’ Day 2021 ta enfoca riba e sosten cu e Maestro y Docente mester pa por contribui na e proceso di recuperacion. E tema pa e aña aki ta: “Teachers at the heart of education recovery”.
“On World Teachers’ Day, we are not only celebrating every teacher. We are calling on countries to invest in them and prioritize them in global education recovery efforts so that every learner has access to a qualified and supported teacher. Let’s stand with our teachers!”
Aki por lesa e mensahe completo:
- Joint message from UNESCO, International Labour Organization, UNICEF, Education International on the occasion of World Teachers’ Day: Teachers at the heart of education recovery, 5 October 2021
Aruba
Na Aruba, al rededor di 1400 Maestro y Docente ta dedica nan mes na enseñansa y educacion di nos yiunan. Un trabou importante y bunita, pero tambe di hopi responsabilidad y cu hopi reto.
Awe, na ocasion di World Teachers’ Day, Departamento di Enseñansa Aruba (DEA) ta uni su mes na organisacionnan rond mundo cu ta celebra, felicita y gradici e Maestro y Docente pa nan valioso trabou.


text:
10-2018 – KvK tumando pasonan pa formalisa un incubador comercial
Oranjestad – Despues di e re cu representantenan di sector publico y sector priva na juni ultimo encuanto e formalisacion di un incubador, Camara di Comercio y Industria di Aruba (KvK) a tene recientemente un encuesta dirigi na e empresario y esnan cu interes pa cuminsa un negoshi.
E encuesta hunto cu un sesion di focus group a wordo organisa door di KvK den colaboracion cu Universidad di Aruba. E encuesta tin como meta pa haya un bista di kico ta e pensamento cu ta reina den seno empresarial encuanto e concepto di un incubador comercial. Na prome instante mester duna un definicion na e concepto di un incubador: un incubador comercial (business incubator) por lo general ta un edificio of facilidad estableci pa duna empuhe na negoshinan hoben y chikito durante nan prome lunanan of añanan. Normalmente un incubador ta brinda espacio pa negoshi na prijs rasonabel, comparti oficina y e servicionan den un edificio, guia den maneha negoshi disponibel, apoyo den marketing, y tin biaha acceso na un forma of otro di financiamento.
A saca varios informacion interesante di e encuesta, no solamente di un incubador pero tambe informacion en general encuanto cuminsa un negoshi. Pa lanta un negoshi via un incubador, e sector cu mas a resalta ta sector di servicio y consulta. Akinan 43% e respondientenan a indica nan interes pa un negoshi. Sigui pa e sector di hospitalidad/F&B cu 24% y marketing cu 19%. Mester remarca cu e respondientenan por a indica mas di un sector. Tin bon indicacion pa interes den un incubador pero mester tene na cuenta cierto rekisitonan. 66% di e respondientenan a indica cu guia di haci negoshi ta importante pa nan. Tambe a resalta e importancia di guia y conseho di contabilidad (59%) y guia legal (58%). Pa loke ta e facilidadnan di e edificio 61% a indica cu ta importante pa por huur na un prijs mas abou cu loke por haya riba mercado. Servicio di internet y Wi-Fi ta importante pa 60% di e respondientenan, mientras 56% di e grupo ta vocifera cu un localidad adecua tambe importante. 73% ta opina cu mester tin servico administrativo y 44% ta indica cu mester tin servicio di ICT y IT helpdesk disponibel cu ta inclui na e incubador.
Encuanto cuminsa un negoshi via un incubador a resulta cu 31% lo casi sigur considera esaki mientras cu 62% ta dudando. Si a caso nan participa 74% lo kier haci esaki den forma di un incubador intersectorial. Pa loke ta inversion den un incubador, 48% ta dispuesto di hinca AWG 1000 pa luna y 28% ta considera cu esaki mester ta gratis. 16% a indica di lo inverti loke ta rekeri pa participa den e incubador. Di esnan cu a participa na e encuesta 42% ta hende muhe y 58% hende homber. Representacion den edad ta basta bon parti caminda 27% ta entre 21-30 aña, 28% 31-40 aña, 25% 41-50 aña y 20% ta riba 51 aña di edad.
Por medio di e encuesta tambe a extende invitacion na esnan cu lo kier participa na un sesion di focus group pa sigui elabora mas den detaye riba e topico aki. Durante e sesion di focus group a sali na cla diferente punto cu ta importante pa un incubador y su meta. E diversidad y calidad di miembronan di e incubador den combinacion cu e rekisitonan cu esaki mester tin manera exclusividad, colaboracion y bon consehero disponibel ta importante pa e exito di e incubador. Tambe tin cu tene na cuenta reglanan y e flexibilidad cu e incubador por brinda na e empresario. E maneho di e incubador ta hopi esencial pa su exito y su continuidad. Tambe e gastonan envolvi, seguridad di esnan den e edificio y loke ta inclui den un pakete bou un solo dak.
KvK ta hopi satisfecho cu e participacion ricibi y cu e informacion aki lo por sigui dal paso den e bon direccion cu e realisacion di un incubador comercial na Aruba.
Aruba, 6 di maart 2018
Camara di Comercio y Industria (KvK)


text:
KRALENDIJK – Situashon di karga i deskargá karga i kònteiner na waf ta funshoná den bon komprondementu. Gunther Flanegin, havenmester di Boneiru den un kombersashon ku Radio Live 99.9 FM, el a splika ku e situashon ta bai den bon palabrashon ku e diferente gruponan ku ta atendé ku usamentu di waf sea pa karga òf deskargá barku ya pa un temporada.
” E situashon pa deskargá i karga barku ta bai den bon harmonia. Ta bai konstruí un parti nobo na e waf di sùit, pa hasié mas largu, loke ta hasi posibel pa entre otro barku krusero mara poko mas den direkshon di Divi Flamingo Hotel, loke ta krea mas espasio pa barku por mara na waf mei mei, yama waf di duana, pa kontinuá ku asuntu di karga. Tin bon nota kuantu tempu ta tuma pa deskargá i karga barkunan, i momentu ku ta nesesario pa guia turista relashoná ku trabou di karga i deskargá barku, ta hasi esaki i tur kos ta bai bon,”Havenmester Flanegin a konta. El a menshoná e parti di deskargá barku di santu ta den bon palabrashon, entre otro momentu pa hasi e trabou ku ta mihó pa ámbos partido. Na diferente okashon esaki ta sosodé anochi i mardugá, momentu ku tin ménos moveshon den e área di waf, havenmester a menshoná.


text:
Colegio EPI su anochi informativo pa studiante cu ta interesa den sigui nan estudio intermedio, e biaha aki ta via Facebook Live.
Tur aña e team di decanonan ta ricibi studiantenan di diferente scolnan secundario riba campus pa splica y mustra kico Colegio EPI por ofrece. Sinembargo, diaranson awor dia 24 di maart, esaki lo tuma lugar pa prome biaha via Facebook Live Session.
E evento aki a haña e nomber “EPI goes Live” y ta cuminsa 6’or di atardi. Di e manera aki EPI su intencion ta pa yega na mas tanto hende posibel, cu un bista extenso di tur e diferente rumbonan di formacion cu un studiante por scohe. Tur aña esaki a tuma lugar riba campus mes caminda cu e decanonan ta duna un tour y informacion specifico di cada un di e 4 unitnan y e programanan di enseñansa.
E sesion informativo aki semper ta bon atendi pa no solamente studiante, pero tambe nan mayornan.
Colegio EPI mester a pensa riba un otro manera pa duna futuro studiantenan informacion, sin bin campus fisicamente, mirando e situacion actual di Covid-19. P’esey a scoge pa haci uzo di tecnologia y organisa un sesion informativo virtual “EPI goes LIVE” ta tuma lugar riba diaranson 24 di maart, cuminsando exactamente 6’or di atardi, cu transmision LIVE via e Facebook Page di Colegio EPI. Di e manera aki tur hende por tin acceso pa asisti.
Durante e live sesion aki publico lo por conoce e team di decanonan mas di cerca mientras cu nan ta duna informacion relevante di cada programa di educacion. Ademas, studiantenan actual lo duna un tour di e campus. Asina tur futuro studiante por haña un idea di kico nan lo por encontra si nan dicidi di sigui nan estudio secundario na Colegio EPI.
Faltando menos di 48 ora pa e evento aki, Colegio EPI ta extende un caluroso invitacion na un y tur pa join “EPI goes LIVE” diaranson 24 di maart pa 6’or di atardi. Sigui e Facebook Page ColegioEPI pa e countdown y mas informacion.


text:
KRALENDIJK – Awe djamars mardugá un bia mas Boneiru ta hañ’é ku sorpresa den mardugá, kaminda resak a pèrkurá pa diferente boto a bin pega riba kosta. E sistema di resak, esta laman ta bira brutu, a presentá mardugá. 25 pa 3 di mardugá KNMI a manda promé atvertensia, i 20 pasa di 4 a manda e di dos atvertensia, i ya na e momentu ei, tabatin diferente boto tirá na kosta ku forsa di laman. Un areá ku bastante wer a krusa riba nos isla for di direkshon sùit. Na momentu ku e areá aki tabata alkansando, e direkshon di bientu ku tabata generalmente ost, a kambia bira sùit. Mas aleu velosidat di bientu a oumentá di 16 km/o pa mas o menos 35 km/o.
Pa e motibunan aki e kondishon di laman a bira bastante brutu.
Hopi hende a presentá na kosta pa duna un man, yuda e diferente doño di botonan ku nan boto tabata den problema, debí na e laman brutu. Un biaha mas e atvertensia di KNMI a yega lat serka doñonan di boto. No ta promé biaha i loke a sosodé awe mardugá, ta igual na loke a pasa algun dia pasá den un siman di tempu. Simplemente no tabatin niun aviso trempan relashoná ku e resak ku a presentá. Presidente di Piskabon Ernst Delanoy ayera a papia na Radio Live 99.9 FM netamente tokante e situashon aki, kaminda el a mustra bon kla ku añanan a pasa i no a hasi nada pa mehorá e situashon di informashon. E situashon ta hopi di atenshon pa evitá destrukshon di boto òf un piskadó por topa ku situashon fastioso riba laman, ku tur e konsekuensianan.


text:
WILLEMSTAD – Den e bario kurasoleño Otrobanda e habitantenan mes ta lanta diferente hòfi di pueblo den bario. Huntu nan ta traha pa kria bèrdura i fruta pa e otro habitantenan.
por Kim Hendriksen
“Durante Covid-19 nos a kuminsá parti pakete di kuminda. Nos ta mira e nesesidat di esaki pero nos ta realisá tambe ku nos no por jeda parti pakete di kuminda”, Kurt Schoop ta konta. Na nòmber di e inisiativa ‘Kaya Kaya e ta envolví den e proyekto di hòfi di bario.
Yuda bo mes
E idea pa traha e hòfinan ta bini di e organisashon ‘Kaya Kaya’ i Fundashon Ser’i Otrobanda. Tur dos inisiativa ta yuda trese habitante di bario huntu i lanta nan bario. “Nos ta aspirá pa mas hende por yuda nan mes yudando nan kria bèrdura i fruta nan mes”, Schoop ta bisa.


text:
SAN NICOLAS – Awe mainta Caribbean Mercantile Bank a habri nan asina yama ‘Smart Branch’ na San Nicolas, cu cortamento di cinta ceremonial y reconocemento na un fundacion y un señora cu ta cliente fiel pa hopi aña. Gerente General Paul deWolfe a splica cu for di momento di e pandemia, e banco a haci tur cos pa ta mas cerca di nan clientenan, y pa hunto pasa door di e temponan turbulento di e pandemia. Segun deWolfe, e clientenan di CMB a mustra bes tras bes di ta resiliente, generoso y amabel. “Nos ta asina contento di ta un parti chikito di nan bida, y nan famia” sr deWolfe a sigui bisa. “E apertura di e branch aki ta un di e oportunidadnan raro cu ta duna nos e oportunidad pa bisa danki, y pa duna bek na e comunidad cu ta traha duro manera San Nicolas”. “Esaki ta mas cu un apertura grandi, e ta un renacemento, y ta mustra cu como un pais, nos ta sigui padilanti hunto y cu cos lo y ta birando miho” deWolfe a sigui bisa.
RECONOCEMENTO
Sra Natalie de Cuba, Gerente General di Retail di CMB a reconoce sra Carmelita Haynes di Hope Foundation cu ta yuda muchanan den necesidad. Ademas a reconoce sra Mary Simon cu ta un cliente fiel di 85 aña di edad, cu tabata e prome cliente cu a bishita e filial aki ora cu e la habri inoficialmente siman pasa. Presente tambe tabata Prome minister Evelyn Wever Croes cu a felicita e banco y a bisa di ta contento cu tin banconan asina cu ta mustra confiansa den temponan asina dificil.
ORANJESTAD – E intencion ta pa den futuro cercano un pasahero por bula entre e islanan aki pa 100 dollar so. Ta papia di e islanan ABC y Isla Riba. Asina director di aeropuerto di Aruba Joost Meijs ta bisa den un entrevista pa e revista Luchtvaartnieuws Magazine edicion di October. Aruba ta parti di DCCA, cu ta e Dutch Caribbean Cooperation of Airports, y nan kier duna e trafico aereo entre e islanan un impulso extra. Segun Meijs, e buelonan entre e islanan ta hopi importante. Esaki pasobra e network social y economico di e pueblo y e companianan ta reparti riba tur e islanan aki. Pues e trafico ta hopi entre nan. DCCA aworaki ta trahando riba un business case y pa calcula e realisacion di e plan. Y e plan pues, ta pa e tarifa bira 100 dollar pa bula entre e islanan. Aworaki e prijs ta mas cu double esaki. Y cu e extra pa test pa Covid, e portal aki a compronde cu e gastonan a aumenta enormemente.
ORANJESTAD – Fuera di Aruba, ta resulta cu e instituto financiero CIBC FirstCaribbean International Bank Limited a bende parti di nan propiedadnan na 4 otro isla tambe. Ta trata di St. Vincent, Grenada, Dominica y St. Kitts to. Tabata recientemente cu den forma di sorpresa pa hopi, Aruba Bank a anuncia cu nan ta tuma gran parti di e propiedad di First Caribbean over. Pero, awor ta resulta cu ta un strategia di e banco Caribense, pa ‘simplifica y expande nan eficiencia y enfoca riba cierto mercadonan so’. E banconan cu a tuma e operacion over riba e otro islanan ta e.o. The Bank of St. Vincent and the Grenadines Ltd., Grenada Co-Operative Bank Limited, National Bank of Dominica Ltd., y St. Kitts Nevis Anguilla National Bank Ltd. Mescos cu esun di Aruba, e benta ta pendiente aprobacion di Banco Central e respectivo islanan.
ORANJESTAD - Dialuna 18 di october, Cornelia W. a bishita oficina principal di Lotto pa cobra su premio multi-miyonario di Lotto 5. Cornelia tabata feliz cu el a gana e 2 miyon florin. El a cumpra un lotto loco y e numbernan ey a bin resulta e number ganado di Lotto 5.
ORANJESTAD – Unabez cu e hospital ‘nobo’ y renoba di Aruba keda entrega fin di 2022, e lo a costa un biaha y mei mas di e prijs original, y no doble. Por lo menos no basa riba e plan actualisa. Segun e plan inicial si. Asina miembro di Stichting Onroerend Goed Aruba (SOGA) Edwin Roos a bisa e siman aki den e programa Noticiacla LIVE na periodista Tito Laclé. E ta coregi asina e director di hospital Jacco Vroegop cu recientemente tabata den otro programa Noticiacla LIVE, aki el a bisa cu e hospital finalmente lo costa doble.
ORANJESTAD - Aruba Bank a anuncia diamars cu e la cera un convenio cu FirstCaribbean International Bank (Cayman) Limited (“FCIB Cayman”), un subsidiario enteramente propiedad di FirstCaribbean International Bank Limited (“FirstCaribbean”), pa cumpra cierto di nan activonan bancario na Aruba. E transaccion ta suheto na aprobacion segun regulacion pa Banco Central di Aruba (CBA). Ta spera di finalisa e transaccion den e proximo lunanan.
ORANJESTAD, Aruba – 12 di october, 2021: Aruba Hotel & Tourism Association (AHATA) ta publica e cifranan di ocupacion y prijs di hotelnan mensualmente, y data di September ta indica cu e ultimo ola di COVID a causa un perdida averahe di 12 punto di grado di ocupacion na hotel. Despues cu CDC a hisa nivel di alerta pa Aruba, mas cancelacion di reservacion, y specialmente di grupo, a drenta.


text:
Diamars 5 di october Yankees ta enfrenta e ekipo di Red Sox na Fenway pa asina mira ken lo avansa y hunga contra di Tampa Bay Rays.
Red Sox ta sali dilanti cu un homerun di dos careda di nos Astro Arubiano Xander Bogaerts den di prome inning.
Na di 3 inning Kyle Schwarber ta dal un homerun pa asina Red Sox subi un ventahe di 3 careda pa nada.
Na di 6 inning Verdugo ta dal un doblete, Bogaerts ta drenta y ta tuma un ventahe di 4 careda pa 1. Na di 7 inning verdugo ta bolbe dal un single na left center y ta score dos careda y e wega ta termina 6-2 na fabor di Boston.
Boston lo enfrenta e ekipo di Rays Diahuebs 7 di October pa 8:07 pm.


text:
KRALENDJIK – ‘Between 2 Buns’ awor ta den un edifisio nobo ku e bon servisio di sèmper. No por bisa e servisio a mehorá, debí ku sèmper nan a duna tur ku tin. Loke si por menshoná ku e espasio awor ta mas amplio ku e sitio anterior.
Radio Live 99.9 FM a hasi propietario di restorant ‘Between 2 Buns’ Ana Makaai, un bishita pa tuma nota di sitio nobo di. Un bunita lugá, krea den un bon ambiente pa sinta i disfrutá di un bon ko’i kome, manera ta bisa. Den un kombersashon kòrtiku ku Ana, el a ekspresá kon tur kos ta kana ku e negoshi na e sitio nobo. “Tur kos a kana bon i ainda tin algun kos mas pa kaba pone na lugá manera ta plania. Mi mester gradisí OLB, WEB N.V. i tur otro instansia ku a koperá hopi bon pa tur kos a kana bon i rápido. Un kantidat enorme di hende a presentá e promé dianan ku e tienda a habri su porta. Mi a apresiá kon komunidat ta aseptámi. Mi ta gradisí inmensamente empleadonan, kende ta duna tur ku tin. Huntu ku nan nos por hopi kos, p’esei mi ta hopi gradesido na nan, “Ana a konta. El a menshoná tokante algun servisio ku e tin ku ta nobo, esta tin posibilidat pa grupo di persona reservá i sinta den un sitio apartá. Kisas pa un reunion òf seno familiar, tur ta posibel. Sigur ‘Between 2 Buns’ ta un sitio hopi komentá, sigur pa e bon servisio i banda di esei, un tremendo sabor di loke nan ta ofresé pa kome.
Ana a menshoná na final di e kombersashon: ”Djaki min ta skit pa niun kaminda”.


text:
WILLEMSTAD – “Mi mes no a pensa pa screen riba kanser di pechu. M’a pensa ku mi lo ripará si algu no tabata bon.” Lugá Anne van Lierop tabatin kanser di pechu. El a haña un yamada di fundashon prevenshon pa bin screen i afortunadamente e kanser tabata den un fase trempan.
Fundashon Prevenshon for di 2010 ta tene screening di kanser di pechu. Nan a kaba di terminá e investigashon di kanser di garganta di matris. Ounke prevenshon di e dos enfermedatnan aki ta solamente e kuminsamentu, di repente ta parse manera e fundashon su fin a yega serka. Gobièrnu no ta duna e plaka nesesario pa kontinuá.
Fundashon Prevenshon a start na 2010 ku ayudo di donatùr privá i seguronan médiko. E fundashon ku e fondonan aki lo a finansá e promé sinku añanan i despues gobièrnu lo a tuma e fundashon ofer. Na febrüari Fundashon Prevenshon a haña un karta ku mester palabrá tokante e traspaso, pero te awe no a tende nada mas. “Gobièrnu a primintí 600 mil, i nos ta masha kontentu ku esaki. Pero mester di 1.9 mion pa por laga e fundashon kontinuá”, direktor Louise Elstak ta bisa.
Ekonomisá riba kuido
Segun E Kòmpas Nashonal di ministerio di Salubridat Públiko hulandes, prevenshon tin komo meta pa evitá enfermedat i komplikashon di enfermedat òf detektá nan den un stadio mas trempan posibel. Ku e punto di bista aki a lanta Fundashon Prevenshon: promé ku screening di kanser di pechu, pa despues ekspandé. “Paisnan ku ta hasi prevenshon ta spar plaka di kuido”, Elstak ta sigui. “Ku un diagnosis trempan bo ta evitá ku hende ta bira malu òf muri mes.”
Angeline de Ron tabatin kanser di pechu. E tampoko no ker a sa di nada. Te dia ku el a sinti un pipita den su pechu. “Mi a profundisá i m’a ripará kon dushi ta pa haña tep i interkambiá eksperiensha.” De Ron a lanta Fundashon Sinta Ros, un fundashon pa pashènt di kanser di pechu pa sostené otro. E ta enfatisá e papel di Fundashon Prevenshon pa su fundashon. Nos ta hasi e parti sosial, nan ta hasi e kòntròlnan. E koperashon ta perfekto.”
Bo no ta un number
Un bentaha di screening ta ku ora kompará kòntròlnan anterior ku esunnan nobo, por ehèmpel ta ripará kambio den e tehido di e pechu mas lihé. Segun De Ron ta bai mas leu ainda. E ta konta kon importante ta pa e barera pa un eksaminashon ta abou. “Ainda tin muchu tiki konosementu tokante kanser di pechu, ke men e barera no mester ta muchu haltu. Tur dia mi tin hende muhé ku kanser di pechu rònt di mi i mi sa kon importante ta ku bo no ta un number. Na Prevenshon nan ta komprondé esaki.”
Ekspandé
E di dos paso di Fundashon Prevenshon tabata kanser di garganta di matris. E fundashon a kaba di terminá un investigashon i kolektá data pa duna un konseho pa henter Área karibense. Despues lo mester ekspandé e prevenshon pa evitá por ehempel enfermedatnan króniko òf diabetis. Pa ekspandé ku prevenshon di otro enfermedat, anualmente mester bini nèt un tiki mas plaka. “Bon mirá nos a kaba di kuminsá i ta pesei lo ta masha lástima si nos mester stòp”, Elstak ta bisa. “Tur aparato, screeningnan ku tin den nos sistema, e koperashonnan ku Kranshi i spesialistanan: tur esaki lo bai pèrdi.”
Gobièrnu no a anunsiá ofishalmente ainda ku e fundashon lo no risibí e suma total pa 2016. Elstak ta spera ku den e lunanan binidero nan bini ku e plaka tòg.
Outor Elisa Koek


text:
Aruba Tourism Authority ta sumamente contento cu Aruba lo conta cu un vuelo adicional for di Newark
Diasabra ultimo den oranan di atardi a tuma lugar e vuelo inaugural for di Newark Liberty International Airport. E aerolinea Jetblue a extende su servicionan cu e ruta nobo aki cu ta un di e cuatro rutanan cu lo wordo opera cu e Airbus A320 ofreciendo e Mint service.
Jetblue desde 2006 ta un socio importante y strategico pa cu crecemento di Aruba su turismo cu diferente gateways for di Merca pa Aruba unda nos isla ta un di e destinacionan clave. Durante 2019, Jetblue a trece un total di 254.635 pasahero pa nos destinacion, cu ta 22.8% di tur bishitantenan pa Aruba. Cu esey nan ta un di e aerolineanan cu ta transporta mas hopi turista pa nos isla. Entre e lunanan di juli pa october 2020 por menciona cu Jetblue a trece un total di 16.850 pasahero pa Aruba cu ta alrededor di 21.5% di e total di “market share” pa e lunanan ya menciona.
“Durante e crisis debi na e pandemia aki ta momentonan cu mas nos ta aprecia e apoyo di nos socionan y ta agradecido cu Jetblue a identifica Aruba como un mercado cu potencial pa demanda. Aruba Tourism Authority y socionan sigur ta trahando rigurosamente pa reconstrui nos industria di turismo. Un di nos metanan principal ta pa segura capacidad aereo y lo sigui hasi nos maximo esfuerso pa Aruba sigui wordo posiciona como un di e destinacionan preferi pa turistanan for di Norte America” CEO di Aruba Tourism Autohrity – Ronella Tjin Asjoe Croes a comenta.
E vuelo adicional aki sigur lo contribui na e demanda cu tin for di e estado di New York y New Jersey cu ta e estadonan mas importante pa cu e mercado di Merca. Manera ta conoci e estadonan aki consistentemente ta estadonan cu “market share” di mas halto pa cu e mercado di Merca cu ta alrededor di 32% den 2019 y 34% den 2020. E vuelo adicional conhuntamente cu e opcion di Vault test cu a wordo introduci algun siman pasa lo sigur contribui na hasi Aruba un destinacion mas atractivo y sin duda lo pusha demanda pa nos isla.
Pa medio di esaki kier a felicita socionan y comunidad en general cu e logro grandi aki pa cu Aruba. Nos tur mester ta orguyoso pa cu e confiansa brinda na nos isla especialmente den e momentonan aki cu mundo henter ta pasando aden. Tambe kier a gradici Ministerio di Turismo, Aruba Airport Authority, AHATA, representantenan internacional y local di Jetblue pa tur e esfuersonan hasi pa e gran logro aki pa Aruba.


text:
Grandesa di un Arubiano, ta su curazon noble pa saca un man y yuda den nesesidad.
ORANJESTAD, 06 april 2021. Nos ruman isla Curaçao ta pasando den momentonan sumamente dificiel. E virus SARS-CoV-2 cu ta ocaciona COVID-19 a plama y ta plamando rapidamente, ocacionando cu na Curaçao e casonan activo ta rond di 4000 caba y hospital a bati alarma cu no tin espacio pa duna cuido mas.
Como Arubiano di curazon noble, nos Minister di Turismo, Salubridad Publico y Deporte Minister Dangui Oduber a delibera riba e posibilidadnan pa saca un man y yuda Curaçao teniendo na cuenta nos mes situacion interno. Conhuntamente cu Hospital a logra pa yuda cu esaki por medio di escala aun mas nan capasidad y asina Aruba por yuda salba bida di algun di nos rumannan door di brinda 5 yiu di Corsow cuido na nos hospital.
Ademas di esaki ayera Minister di Salubridad Publico a manda pa nos ruman isla Curaçao, 3 jug especial pa asina yuda Curaçao cu e distribucion di vacuna mas liher posibel pa asina nan por sali foi e situacion aki.
DVG, Crisis Team y Gobierno di Aruba ta desea Curaçao pronto por recupera di e situacion aki y ta pidi pueblo di Aruba pa tin Curaçao den nan oracion.
Aruba observa y siña, loke ta pasando na Curaçao por pasa cu nos tambe. Ban sigui ta conciente, ban sigui cuida y ban vacuna mas pronto posibel nos comunidad. Mas lihe nos vacuna, mas lihe nos lo recupera y evita un situacion similar na Aruba.


text:
E fundacion Hope for Paws ta un organisacion cu ta colecta entre otro cuminda pa pushi y cacho, y ta percura pa esaki yega na e diferente animal shelter cu tin den nos comunidad. Nan a inicia cu e bunita gesto aki november 2018 y durante aña 2019 nan a aserca famia y conocirnan, pero tambe diferente instancia pa nan aporte.
Amayra Boekhoudt di e departamento Trade Relations di A.T.A. a tuma e iniciativa pa colecta donacion for di su coleganan. Nan a logra cumpra 12 saco grandi di cuminda pa cacho mas dos saco grandi di cuminda pa pushi. Diabierna dia 4 di october (Dia Internacional di Bestia) e ekipo di A.T.A. a entrega e donacion na e organisacion di Hope for Paws. A.T.A. ta expresa su gratitud na tur colega cu a contribui na e bunita gesto aki y sigur esaki por sirbi como un ehempel pa otro compania/instancianan den nos comunidad. Riba potret por mira ekipo di A.T.A. cu hunto a haci entrega di nan donacion na representantenan di e fundacion, cu ta Stacey y Shanley Banfield.


text:
Un pagina di e historia di moda a dal un buelta awe cu e morto di e modista frances, Pierre Cardin, na edad di 98 aña, un diseñador visionario y pionero di prêt-à-porter. Cardin, yiu di inmigrantenan italiano cu a converti den un homber di negoshi mundialmente conoci, a muri mainta den e hospital Americano di Neuilly, na oeste di París, e famia a informa e agencia di noticia AFP. “E ta un dia di tristesa inmenso pa henter nos famia. Pierre Cardin ya no t’ey mas. E gran diseñador di moda a bay, el a pasa un siglo, lagando Francia y mundo un legado artistico unico”, su famia ta skirbi den un comunicado.
E famia ta bisa cu nan ta orguyoso di su ambicion tenaz y audacia cu el a demostra durante su bida. Un homber moderno cu multiple talento y un energia inagotabel. Pierre Cardin a habri prome cu hopi otro un ‘skina’ den un tienda grandi pa e hende hombernan desfila. E tabata bisa cu su obhetivo tabata pa ta riba caya, cu su nomber y creacionnan ta eyfo. E celebridadnan y realesa no tabata algo p’e. E tabata respeta, dinner cu nan, pero e no tabata wak nan bisti den un di su shimisnan.


text:
Buenos Aires 2018News
Team Aruba a bishita TECNÓPOLIS PARK
Atletanan ta sigi siña mas aki na Buenos Aires
Awe e Team di Aruba a haña e oportunidad di bishita e parke TECNÓPOLIS aki na Buenos Aires. E parke ta un parke full moderno y inovativo unda cu diferente deporte ta tumando lugar.
E atletanan a haña oportunidad tambe pa participa na diferente deportenan. Asina nos por a wak tur e 7 atletanan ta purba di competi cu otro den e deportenan di Squash y Badminton.
Na final nan por a presencia un partido di Futsal cual ta algo nobo den e weganan
Olimpico.
Sigur momentonan divertido y cu un team bond hopi bon pero tambe caminda cu e atletanan
ta siña mucho mas cu djis ta competi na e Weganan.


text:
KRALENDIJK – Ku un tiki esfuerso Willem Cicilia ta lanta. E ta kana bai e kashi saka un saku di plèstik. “Esaki nan a saka for di mi lomba”, e ta bisa. E ta sakudí e saku laga e kontenido sali riba mesa. Skruf i bout asina grandi. “I no tabata nesesario niun ora.”
Na 2012 Cicilia a kuminsá sufri keho di lomba. E spesialista na Boneiru a mand’é Colombia, pa klínika Pablo Tobon Uribe na Medellin. “Dia 1 di febrüari 2013 a operá mi. Nan a hinka ocho bout i skruf i un asina yamá H-brùg.”
Skeins
Pero e no a sinti mihó. Un di e skrufnan tabata primi riba e nervionan. Bèk na Boneiru e dolo a sigui bira mas pió. El a haña terapia, pero e tabata move ku difikultat. Na aprel di e aña ei a bolbe oper’é. “A saka e bout ku tabata primi e nèrvionan, pero e ora ei henter e konstrukshon di mi lomba abou a bin para skeins.”
Cicilia no ta e úniko ku despues di un operashon di lomba den klínika Pablo Tobon Uribe a kai di panchi den kandela. E ta bosero di un grupo di 23 pashènt, di kua algun di nan ta mas mal pará kuné.
‘Desaster’
Inspekshon di salubridat a investigá e prosedura rònt di mandamentu pa Colombia. E rapòrt ku a sali na febrüari di e aña aki ta papia di un ‘desaster’. Cicilia: “Ora ku a bin sali ku mas hende tabatin keho despues di un operashon nan Medellin, Fundashon Mariadal a disidí di buska un spesialista na Hulanda pa saminá e pashèntnan. Esaki a establesé ku un gran kantidat di e perhudikadonan mester a haña un operashon di mehoransa na Hulanda. Ami tabata un di nan.”
No solamente a pone e skruf- i boutnan malu pero durante di e operashon un mikrobio a drenta su kurpa. “Bo sa kuantu kos di pasa doló i antibiotika mi a guli e aña ku a pasa aki? E ta mustra un potrèt ku un kareda masha largu di kaha di remedi. “Ta te ora ku a operá mi pa di kuater be na mei, na Aruba, mi no tabatin doló mas. Pero mi ta steif si.”
E rapòrt di inspekshon ta pinta un imágen deshonrá di ‘intervenshon no nesesario, mal indiká, kompliká i asta mal hasí’, di pashènt ku no tabata haña ku nan neurólogo tabata tuma nan na serio. Entretantu e mandamentunan pa Medellin a para. A duna e siruhano responsabel na Colombia su retiro. Pero e sufrimentu di e hendenan ku a haña nan trato ei no a pasa ku esaki.
Sufrimentu
For di e rapòrt ku e grupo di trabou Sosten a skibi bou di òrdu di e Ofisina di Seguro Médiko i Fundashon Mariadal, ta sali kon grandi e konsekuenshanan ta pa hopi hende. Tin di nan a keda desabilitá permanentemente, tin di nan a bira dependiente di ayudo di famia, tin daño síkiko, i algun di nan a pèrdè nan trabou pasobra nan tabata malu asina largu. “E manera ku a konfrontá algun pashènt ku nan retiro durante nan AO hopi bia tabata tiki empátiko.”
Cicilia ta konsiderá ku e mes tabatin sueltu den e aspekto aki. E tabatin un trabou na gobièrnu. “Mi a keda AO dos aña. Awe mi a bai traha pa promé biaha atrobe.” Su doño di trabou ta fleksibel, dependiendo di kon e ta sinti su mes e por bin traha kuater, seis òf ocho ora pa dia.
E pashèntnan perhudiká, pa medio di un abogado di daño personal, ke kuminsá un prosedura kontra e klínika na Medellin. Cicilia: “Mi ta spera riba un bon resultado, espesialmente pa esnan ku a pèrdè nan trabou.” Gobièrnu bonerianu a primintí di investigá den ki medida e pashèntnan di lomba afektá por kleim asistensia hurídiko.
Outor Janita Monna


text:
Diaranson anochi duranto “Toque de Queda” polisnan den Caya G.F. Betico Croes a tuma nota di un persona riba caya, mesora a pare y detene. Van di C.E.A. a bini na e sitio y a transporta e persona pa warda di polis unda e lo ricibi su boet pa viola “TdQ”.
0 thoughts on “Riba Caya G.F. Betico Croes polis a detene un persona riba caya dilanti su cas durante “TdQ” tegenover di Jossy Motors”
-
Ta ken e mata of atraca pe wordo trata asina como un criminal? e djis tiki aire e kier a tuma, pa baha stress a denuncie pa mensa pa contamina e aire? ban ta serio. trato asina ta peor so e lo bira, mientras e ministernan mes ta den cierto lugar goza di aire jacuzzi y pisina. unda e lema di df watty vos a keda? Polis bo amigo. Boso ta corda e video ey?


text:
ORANJESTAD – Departamento di Obra Publico ta informa pueblo di Aruba en general y specialmente nos automobilistanan cu ta haci uzo di e caminda di Morgenster-Ponton cu dia 12 y 13 augustus 2017 lo bay construi dos verkeersplateau.
Dia 12 di augustus lo construi un verkeersplateau dilanti di Morgenster 60 y dia 13 di augustus lo construi e otro dilanti di Morgenster 86D
Rutanan alternativa lo keda indica cu baricadanan y borchinan di aviso y e orario di trabou lo ta di 7’or di mainta diasabra y ta programa pa caba 7’or di mainta dia 13 di augustus 2017.
En conexion cu e trabou menciona Departamento di Obra Publico ta pidi pa tene cuenta cu e inconveniencianan cu lo por surgi pa cual nos ta pidi nos disculpa.


text:
Julianastraat/Maria Christinastraat – Diaranson mainta algo prome cu 7’or polis y ambulance a wordo manda pa e crusada di Julianastraat cu Maria Christinastraat, pa un accidente pisa.
Na yegada polisnan ta topa cu Minivan Apv y un Suzuki Liana.
Falta di preferencia a hunga un rol, momento cu e Minivan no a duna e Suzuki preferencia y ta wordo gedal.
Debi na e impacto e Van a bay di banda y mester a pidi asistencia di branweer pa corta un porta pa asina saca e dos persona cu tawata den dje.
Den e Suzuki e chauffeur ta un persona cu tin problema di curason y a cuminsa sintie malo.
Varios ambulance a ser manda pa e sitio, caminda despues di stabilisa esnan herida a transporta esnan herida pa hospitaal.


text:
21A sten taigi mi taki: “Manpikin fu libisma, opo tnapu, Mi wani taki nanga yu.” 2Di mi yere dati, a yeye kon ini mi di meki taki mi ben man tnapu baka tapu mi futu.2:2 Un kan puru a pisi disi so tu: Di mi yere dati mi kisi krakti baka di meki taki mi ben man tnapu baka tapu mi futu. Dan mi yere a sten baka. A taki: 3“Manpikin fu libisma, Mi o seni yu go na den sma fu Israel, na a folku di no wani du san Mi e taki èn di no wani arki Mi. Den drai den baka gi Mi, leki den afo fu den, te tide. 4Den pikin fu den no wani teki san sma e taki èn den e tranga den ati. Ma Mi e seni yu go na den. Yu mus taigi den taki: ‘Na disi Masra MASRA e taki’, dan yu e gi den Mi boskopu. 5Na wan folku di no wani arki. Dat' meki a no abi trobi efu den arki yu noso efu den no arki yu. Ma den sa sabi taki wan profeiti ben den na den mindri. 6Manpikin fu libisma, yu no abi fu frede gi den, nanga gi den sani di den o taki. Awinsi yu o firi leki na mindri makamaka yu de èn taki kruktutere lontu yu. No meki den tapu skreki gi yu nanga den sani di den o taki noso nanga a fasi fa den o luku yu. Na so den de kba, na wan folku di no wani arki. 7Ma yu mus gi den Mi boskopu, efu den wan arki noso efu den no wan arki, bika den na wan folku di no e arki. 8Manpikin fu libisma, yu mus arki san Mi o taigi yu. Yu no mus de leki a folku di no e arki Mi. Opo yu mofo now, èn nyan san Mi e gi yu.”
9Ne mi luku, dan mi si fa wan anu langa kon na mi, wan anu di ben hori wan buku. 10A anu lolo a buku opo gi mi. Na fes'sei nanga bakasei sani ben skrifi. Den sani di ben skrifi na en tapu ben de lowsingi, nanga wortu fu soktu nanga dyeme.


text:
Peña pa strika kabei
Seri di Herensia Kultural
Djis un bista den kaya na Antia Hulandes ta sufisiente pa komprendé ku kabei ‘i peper no ta na moda aki serka nos. Mayoria di hende muhé ta laga stret nan kabei ku krema desaroyá espesialmente ku e fin ei. Stretmentu di kabei ta un bon negoshi. Bientu for di Estádos Unídos a bin tira e moda akí den siglo pasá aki banda. Pero stretmentu a start ku un simpel peña di metal (tin hende ta yam’é ‘kam’). Na final di siglo diesnuebe. Produktornan na Estádos Unídos tabata hasi propaganda pa ‘Black Skin Removers’ i ‘Cures for Curls’. Un koló di kútis blanku i kabei las tabata determiná státus di hende muhé. Na Antia Hulandes tambe. Ke men ku na gran eskala nos hende muhénan ta kuminsá lucha pa dominá e ‘kabei ‘i pepernan’. Nan ta laga hende strika nan kabei ku un peña di metal. Miéntras e peña ta keinta riba stof di korozin, ta parti e kabei nan pida pida i ta pone fèt den dje. Ora e peña gana su temperatura hustu, ta pas’é pokopoko den e kabei. E kayente ta hasi e kabei bira lizu. Pero ta un solushon temporal, pasobra asina e kabei muha sea ku awa òf ku sodó, su krùlnan ta bolbe mesora.
Curaçao, aña 2003. Na Edith’s Beauty Salon, Mildred, ‘Shon Mi’ Leito-Leito (49 aña), ta strika kabei di un hende di edat avansá pa hasié lizu. Segun e mes método i ku e mes oló penetrante di airu i metal kayente di kasi shen aña pasá. Ta e stof so a hala un banda duna lugá na un aparato di keinta eléktriko. Shon Mi ta un di e poko pelukeranan na e isla akí ku ta dominá e fishi ainda di ‘strika kabei’. El a siña e téknika serka Edith Donker, yu muhé di un mama for di St. Eustatius, di kende el a kumpra e salòn dieseis aña pasá. E último novedat di estilo di kabei a bini Kòrsou e tempu ei via migrantenan di hablz Ingles. ‘Ta un trabou di fishi’, e ta mustra. ‘Mi ta orguyoso ku mi sa kon mester hasié.’ Pasobra no ta un trabou asina simpel manera e ta parse. Un tratamentu ta dura, dependiendo di largura i diki di e kabei, di mei ora te vários ora. ‘Bo mester sa ki tipo di kabei bo tin bo dilanti’, Shon Mi ta splika. Esei ta determiná kon kayente bo por laga e peña bira. I bo mester konosé kayente di e peña. Mi no tin nodi di chèk ki temperatura e peña tin mas. Esei mi por hole.’ E strikamentu riba su mes tambe ta un arte. Shon Mi: ‘Bo mester pasa e peña ku trankilidat. No demasiado slo, no demasiado purá i nunka mester laga e peña mishi ku e kueru di kabes. Ku masha kuidou bo tin di traha pasobra mester pèrkurá pa e kabei no kima.’
Pero awor ‘strikamentu di kabei’ t’afó, i ‘stretmentu di kabei’ t’aden. Ta hende muhénan di mayor edat i muchanan so ke laga strika nan kabei ainda pa hasié lizu. Muhénan di awendia ku tin kabei ‘i peper ta skohe pa hasi un tratamentu ku krema ku ta saka e krùlnan chikí chikí permanentemente for di nan kabei. Anthony Dickey, ta askribí popularidat di kabei lizu na e pèrdidanan ku industria di kosmétiko a hiba den pasado. ‘By the late 1970’s however, the hair and cosmetic companies, having lost money, began an assault on the psyches of women and embarked on extensive advertising companies lionizing conservative, straight-haired styles’, asina Dickey ta skibi den ‘Hair Rules; The Ultimate Hair-Care Guide for Women with Kinky, Curly, or Wavy Hair’. I nos muhénan antiano ta sigui moda merikano. Ku tratamentunan di krema i zeta nan ta dominá e kabei ‘i peper i ku rolers, tang i föhn nan ta bon okupá mainta i anochi pa gana ku e kabei ta peña na smak.
Esei ke men antó ku nada no a kambia? Ketu bai kabei las ta e norma, meskos ku na final di siglo diesnuebe, prinsipio di siglo binti?
Paul Brenneker a pinta un situashon den su seri Sambumbu: ‘Ta luna pasá ei nan yu hòmber a kasa i ata e pareha a parti kaba. Ku un mucha muhé kabei las. Pero e no tabata sirbi, b’a tende.’ Anto Brenneker a skibi tambe: ‘Hòmbu, hala un banda lagami pasa.’ ‘Awor pakiko ami mester hala un banda? Pasobra abo ta brùin ku kabei las anto ami ta pretu kabei ‘i peper, no?’ ‘Nò, ma asina akí ami no por pasa.’ ‘No binimi ku historia. Abo ke ku bo ta mas ku e neger akí anto p’esei e neger akí mester hala pa abo pasa.’ ‘Bo ta pèrmitími pasa aki nan?’ ‘Mir’akí, gayo, pasobra mi no ke pleitu mi ta hala, no pasobra mi ta pretu ku kabei di peper.’
Hende ku lesa e títulonan di websitenan riba Internet, ta sospechá ku no t’asina: ‘Want straight hair?’ i ‘How do I get completely straight hair permanently?’ ‘Even so, women with nonstraight hair… still retain negative beliefs about their hair’, asina Dickey ta skibi. E outor ta konsehá muhénan pa nan no kalifiká kabei mas komo ‘bon kabei’ òf ‘mal kabei’, sino papia di ‘kabei salú’ òf ‘kabei ku no ta salú’.
Na Kòrsou Elis Juliana ta boga p’e basta dia kaba. Den ‘Kabei’ e ta konta. “Aña 1962 nos por yama “era di kabei”. Sekso débil a entrega nan bida den “hasimentu di kabei” Mundu por bira banda robes, ta e kabei ta e kabei. Si bo mira ku ki entusiasmo nan ta drenta den lucha kontra kabei, bo ta keda asombrá….. Anto tin be e oreanan ta na plèki plèki pretu kaminda e peña di sakrifisio a slep.”
Peñánan a para bira berdadero obra di arte, kreashonnan ekspresivo. Tur kos a kuminsá ku un simpel peña di metal ku tabata keinta riba kandela i via kremanan kímiko, roler i pelukin kaminda a habri pa un eksploshon di peinado i modelo. Shon Mi tin miedu ku orígen di e kultura ei di kabei, di ‘strika kabei’, ta bai pèrdí.’ Stretmentu no ta bon pa kabei di mucha chikitu. Ta mihó strika e kabei hóben ei. P’esei mi ke duna mi konosementu na e alumnonan di e skol di VSBO/SBO Maris Stella kaminda mi ta traha. Ku dunamentu di lès kon ta ‘strika kabei’ kisas mi por mantené e fishi akí na bida.’
Portet: ‘Peña di sakrifisio’ (kolekshon Elis Juliana2003/NAAM)
Fuente
www.cr.nps.gov
www.msnbc.com
Paul Brenneker, ‘Sambumbu’ (tomo 6 i 7), Kòrsou, 1973.
Elis Juliana, Kabei in: Wazu Riba Rondu, no 1, 1967
Ku un danki na:
Mildred ‘Shon Mi’ Leito-Leito, Edith’s Beauty Salon, Sandra Lewis-Nieuw, Rose Mary Allen
Teksto: Eva Breukink, Pòtrèt: Prince Victor.


text:
Ta 67 aña pasá riba 4 yüni 1951, ku pa di promé biaha nos a vota i skohe nos representantenan di Konseho Insular di Kòrsou. Hopi hende te ainda inkorektamente ta bisa ku nos a haña outonomia na 1954, miéntras ku esaki a tuma lugá for di 1951. Ta bon pa nos repasá un ke otro, pero promé ku esei, algun detaye di e elekshon históriko kasi 7 dékada anterior.
Un total di sinku (5) partido a partisipá. Nationale Volkspartij (NVP) ku Moises Frumensio da Costa Gomez (Dòktor) na kabes; Demokratische Partij (DP) ku Efrain Jonckheer komo lider; Katholieke Volkspartij (KVK) ku David Capriles na kabes; Curaçaose Onafhankelijke Partij (COP) liderá pa Phillip Evertsz i finalmente Partij van de Arbeid (P vd A) bou di liderasgo di Castelar da Costa Gomez.
NVP a saka 9 asiento, DP a saka 8, KVK 3 i COP a saka 1. P. vd A no a logra sufisiente voto pa asiento. Remarkabel ta ku 85% di esnan ku por a vota, a bai vota. Algun di e miembronan di e promé Konseho Insular tabata Tjark Petzoldt, Romano Marcario Tschumie, Heraclio Henriquez, Aloisio Emilio Panneflek, Edward Broos, Juancho Evertsz, Hendrik Pieters Kwiers i Moises da Costa Gomez. Nos promé Konseho Insular tabata konosí pa e kantidat grandi di miembronan ku un tras di otro tabata baha pa otro subi.
Konseho Insular a bira posibel ku kambio di nos konstitushon na 1950. Esaki a hasi posibel ku na 1951 a introdusí responsabilidat parlamentario kompleto, a bin ku Eilandenregeling Nederlandse Antillen (ERNA) den kua a desentralisá tareanan manda teritorionan insular. Riba 2 di yüli 1951, e promé Konseho Insular ta keda instalá den e sala di reunion di Staten, 3or di atardi den un reunion emoshonante.
Emoshonante pasombra miéntras tur otro isla di Antia Ulandes pa mas di 100 aña tabatin un tipo di konseho insular kolonial riba nan isla i ku por a skohe pa nan representantenan, ounke ku hopi limitashon, ta na Kòrsou so esaki no tabata posibel. Den pasado e poder kolonial semper a haña ku si riba e mesun isla bo tin tantu gobièrnu sentral pa tur e seis islanan komo pa e isla di Kòrsou tambe, ku esaki lo trese bruashon. Mester bisa ku pa un periodo kòrtiku (1828-1833) a eksperimentá ku un ‘Gemeente Bestuur Curaçao’. Esaki a frakasá pasombra konstantemente tabatin konfliko entre di Gemeente Bestuur i Fort Amsterdam. Ku e elekshon riba 4 yüni 1952 a bin un fin na e diskriminashon ku Kòrsou a sufri di dje kompará ku e otro 5 islanan. Esaki tabata e inhustisia ku Généreux de Lima, un di e tatanan di nos demokrasia i e promé hòmber di koló den Koloniale Raad, a protestá kontra di dje pa di promé biaha na 1863.
Willemstad, Curaçao


text:
Sera konosí | ministerio di finansa : Gaming control board
Publiká riba
16 March 2018
Ministerio di Finansa ta konsistí di departamentunan , servisionan i kompania privá. Kada un ta enkargá ku un tarea ku ta importante den maneho di finansa públiko di pais. Den e seri aki hefe, direktor, sektor general ta splika kiko ta responsabilidat i tarea di nan respektivo departamentu, servisio òf kompania privá, kiko ta su kompromiso ku e instansha ku e ta dirigí i tambe ku pais i kiko ta su retonan ( den konteksto di logro) pa 2018.
Sera konosí |ministerio di finansa : Curaçao Gaming Control Board (GCB) Gino S. Campbell, CPA, CGMA, CAMS, direktor general


text:
Ayera m’a bai drumi masha trempan mes, mi no tin idea pakiko. Pero manera semper mi a lanta marduga i a bai chèk Facebook. Pa mi sorpresa mi a mira un video pasa voorbij ku Oompie Stroopie a post.
E video ta mustra Glenn Thomas para respetuosamente ta kanta e himo di Kòrsou. Un himno ku segun mi no ta hera, ta tur Djaluna bo mester a para riba plenchi di skol kanta, den e seremonia di bandera. Un ritual di 6 aña largu (depende kon lihe ba pasa e klasnan). Mi no tin rason eigenlijk, na skol bo tabata kanta e prome ku e di kuater kuplèt so.
Den background di e video tin un mener ta kantando e himno di nos isla, i e tabata den e di dos kuplèt, te einan e ku Glenn tabata eens ku otro. Sin kaba e di dos kuplèt ainda, ela skip e di tres kuplèt bai kumisa ku esun di kuater.
p’e isla prosperá. I ora nos ta leu foi kas nos tur ta rekorda. I ora nos ta leu foi kas nos tur ta rekorda, Korsou su soo i playanan, orguyo di nos tur.
Akinan Glenn a mane mira un spiritu keda wak rònt. I tanten ke ripitishon di “I ora nos ta leu foi kas” a kai, Glenn a puntra na bos haltu “Kik’e kos aki”.
Na final di e himno ku tur hende a kumisa bati man, Glenn un biaha mas mustrando su desakuerdo a bisa kara serio “Ablif?? Bosnan no por ta serio!”.
Serio nan no por ta bèrdat. E gai aki a kaba di habuza di nos himno i nos tin ku bati man p’e tambe? Kai sinta keda trankil shonnan.
Un kos mi sa, Glenn si no tabata niun tiki eens. Pero sindsdien e mucha hòmber ku a kanta, a pidi despensa na Kòrsou riba su Facebook.
Hopi laf e suseso aki ta, porta ta nèrviosismo. Kual sea e kaso, e ta un bèrguensa. Pero bon ku ela duna kara i pidi despensa, nada mas no por wòrdu hasi den e kaso aki. Pa tur sobra ku no ta kòrda e himno di Kòrsou, chèk e himno akibou.
HIMNO DI KORSOU
Promé kuplèt
Lantá nos bos ban kanta
grandesa di Kòrsou;
Kòrsou isla chikitu,
Baranka den laman!
Kòrsou nos ta stima bo
ariba tur nashon.
Bo Gloria nos ta kanta
di henter nos kurason.
Di dos kuplèt
Nos pueblo tin su lucha,
ma semper nos tin fe
di logra den tur tempu
viktoria ku trabou!
Ban duna di nos parti
p’e isla prosperá.
Laga nos uni forsa
p’asina truinfá.
Di tres kuplèt
Nos patria nos ta demostrá
Honor i lealtat,
meskos na e bandera
union di nos nashon.
Nos bida lo ta poko
pa duna nos pais,
luchando uní pa libertat,
amor i komprenshon.
Di kuater kuplèt
I ora nos ta leu fo’i kas
nos tur ta rekordá
Kòrsou su solo i playanan,
orguyo di nos tur.
Laga nos gloria Kreadó
tur tempu i sin fin,
k’El a hasi nos digno
di ta yu di Kòrsou!


text:
Diadomingo atardi a drenta informe di un accidente cu hende herida y pega den auto riba Sasakiweg, mesora a dirigi tanto polis ambulans como tambe e equipo di rescate di bombero na e sitio. Na yegada di e patruya a bin compronde cu aki ta trata di un accidente basta pisa unda un Hyundai Tucson coriendo cu velocidad halto bayendo zuid pa un motibo of otro a baha caminda cruza e separacion di caminda bolter saca e motor completo for di e bao di e hood spart varios pieza riba 2 vehiculo di direccion contrario y un otro vehiculo a bay dal tras di un auto cu a kita su dilanti. Aunke 4 vehiculo tabata envolvi ta 1 chauffeur so a resulta seriamente herida. Na yegada di e ambulans nan a cuminsa atende e victima y na yegada di e equipo di rescate mesora a logra libera e chauffeur victima y ambulans a transporte pa hospital. Departamento di trafico y e departamento technico y forensyco a presenta pa haci nan investigacion.
2 thoughts on “Accidente basta pisa cu 4 auto envolvi y motor di un auto a sali por completo”
-
Velocidad halto a bolbe hunga un rol. Pakiko mester blof cu bo auto ta core duro. Si mantene na regla di trafico camindanan ta bira safe.
-
Hopi SORRY pa informabo ku e typo di Auto nn ey NÓ ta trahá pa kore duro !!! Pesey mes nn ta bolter ora biento drenta bao di nan , esey ta TUR splikashon di e accident . Ora bo kier kore bo auto riba un velocidad más halto ku normal bo mester tin un auto ku stroomlijn vorm pa korta biento . ( Sorry pa mi Papiamento)
-


text:
Dunando koló balor: Pintor Ced Ride
Seri di Herensia Kultural
Den e siman akí Kòrsou por sera konosí ku un faseta deskonosí di un di su gran artistanan, Ced Ride. Ta konosí ku Ced Ride ta un músiko nasé. Melodia ta brota di su benanan i mashá hopi hende a gosa di su talento musikal.
Loke sí no ta konosí ta ku Ced Ride ke konta historia, anto teksto melodia, akòrt i ritmo no ta sufisiente pa e ekspreshon akí. P’esei el a disidí tres aña pasá ku a bira tempu pa pone e aktividatnan di komponé i kanta na un kandela abou i konta via e arte di pintura loke su alma tin skondí mas di mei siglo kaba.
Ku rason, pasobra ta resultá ku Ced Ride no ta solamente un músiko ekselente, sino tambe un tófuna-alumno ku pinsel.
Pa a yega na e promé ekshibishon akí, a skohe for di 70 kuadro. A studia i analisá nan un pa un. Vários biaha. Ku un tiki suerte mi a yega na un kriterio lógiko pa konta un historia. Basá riba tal kriterio a hasi un selekshon di 23 di e mihó obranan.
Debe na humanidat
Probablemente e artista no por a imagin’é ku e obra ku el a krea durante último añanan, ku un variedat na téknika, na uso di pigmento, ku gran diferensia na tamaño, i, ku – esaki ta e punto mas difísil, – un rikesa na tema, lo kuadra manera un pùzel trahá i konta un historia. E historia ei ta e historia ku Kòrsou ta wardando riba dje, pasobra loke tin kontá akí ta un debe na humanidat. Ced Ride a disidí na kibra e silensio ei.
Mi tarea no tabata nada mas, sino tarea di un editor, esta pone e imágennan den e sekuensia pa konta e historia di un drama ku a kuminsá na Áfrika, mas di kuater siglo pasá, i ku ta ketu bai na marcha. Ta e drama di komunidat di Kòrsou, konstruí riba un identidat ku a bira trubel. Komunidat ta biba den ilushon i e no por sali di su letargia ku ta kom’é, desintegr’é, devor’é.
Nos ta mira historia di un hende afrikano liber, e mes hende ku despues, ranká for di su pais ta bira prezu, katibu. Asina e pisa tera di Kòrsou e ta siña konosé inhustisia, matamentu, desgrasia, tormento, abuso, ku lantamentu, viktoria i resistensia. Un ser superior ta ‘sinta mira’ i ta analisá loke a pasa, pero e no ta komprondé nada. Pasobra sa sosodé ku Dios ta lubidá riba sierto hende i e ta bendishoná otro.
Hende ta spera ku lo bini kambio, hustisia sosial ta bai den direkshon di un repartishon igual pa un i tur. Añanan sesenta ta representá den tres obra grandi. Den e dékada ei mundu a konosé kambio i Kòrsou a seya su destinu ku ‘30 di mei 1969’.
Añanan ta sigui transkurí. Den e ekshibishon eseinan ta bini dilanti den e obranan apstrakto, pasobra e añanan ku a sigui añanan sesenta tabata bon, hende a kuminsá gana mas plaka. Pero tabata añanan funesto tambe, pasobra no a logra haña bèk e orígen, ku hende a purba destruí durante tantu siglo kaba.
E ekshibishon ta kaba ku un diálogo, representá pa imágen di Elis Juliana sintá dilanti di un yu di Kòrsou turdí. E dos hòmbernan akí ta den kòmbersashon. E konklushonnan por ta hopi. Mi por duna e garantia ku e historia akí ta mustrabo e promé pasonan pa bo rekonosé di unda bo ta bini, ken bo ta i kua rumbo bo tin di kue.
Mayoria di e obranan ta akríliko, pero por gosa tambe di obra pintá ku fèrf di zeta.
Ced sa kon mester kombiná koló, i afortunadamente sin kometé e eror di laga e lus- i kolónan di Karibe enkant’é demasiado.
E artista a traha limpi i sin e nesesidat di ke komplasé. El a krea su obra ku dignidat, i esei no a resultá un arko-íris karnavalesko. Uso di koló ta sumamente importante pasobra e ta duna un obra bida, pero e no ta e aspekto mas importante.
E krítiko di arte William Navarrete ta balorá su obra manera ta sigui:
A pidimi deskribí ku dos palabra mi eksperensia ora mi ta studia e obra akí, i mi ta bisa ku algun obra di e artista akí ta eksepshonal.
I mi ta kontestá: Mi no ta sinti, mi ta skucha. Pasobra segun mi ta mira i studia e kuadronan di Ced Ride mi ta balia riba ritmo di un muzik ku ta bini di te leu ayá, kaminda siglonan ku ya a transkurí i esunnan ainda na kaminda ta meskla. For di e lugá kaminda nos ta pèrdè tur nos señalnan …; pasobra tin algu ku ta pone nos konsiderá ku tin kos no ta mará na tempu i ku tin biaha nan ta asta universal.
Mi ke gradisí Ced Ride ku el a mustra nos parti di su alma i mi ta spera ku e resultado lo ta enrikesedor pa tur hende.
Pintor ku ta pinta
Pinta mi pais
Pa mi por konos’é i siña apresi’é
Pintor ku tur bo forsa
Pint’é tur na koló
Pa mundu por mir’é i sa di su balor
Pintor ku man di seda
Pintor ku bista avansá
Habri ku bo pintura
Kaminda pa dianan kla
Teksto di e kansion Pintor, 1976 Ced Ride
Teksto: José María Álvarez de la Campa. José Alvarez ta kurator i historiador di arte Pòrtrèt: Prince Victor/NAAM.


text:
Historia
Ya pa mas ku 100 aña é laboratorio nashonal
For di e ‘Laboratorium van de Openbare Gezondheidsdienst’ ku a habri na òktober 1916, a bini e ‘Landslaboratorium voor de Volksgezondheid op Curaçao’.
Inisialmente e investigashonnan hasí tabata di índole bakteriológiko, serológiko i histológiko. No muchu despues un departamentu kímiko a bini aserka pa kùrmentu di kuminda, análisis di muestra di awa i investigashon di merkansia.
E laboratorio tabata duna e Servisio di Salubridat un bista riba kon malesanan di infekshon tabata plama riba e isla. Tambe e tabata hasi investigashonnan rutinario pa e pashèntnan den Sint Elisabeth Hospitaal (Sehos, ku pa hopi aña tabata e hospital nashonal di Kòrsou). Tambe tabata hasi investigashonnan bou di bestia di krio pa
asistensia diagnóstiko i terapeutiko.
E aktividatnan a mengua hopi despues ku e inisiadó, dr. N. Waterman, a bai for di e isla na 1922. Ta te ora a bini ku un patólogo-anatomista na 1935 i un bakteriólogo-serólogo na 1939, e trabounan a lanta atrobe – anto na nivel di e eksigensianan ku tabata vigente e tempu ei.
E ramo di kímika klíniko a bira popular den añanan 50 di e siglo pasá i ora Sehos a empleá un kímiko klíniko, un parti konsiderabel di investigashonnan diagnóstiko den e spesialismo akí a bin ta tuma lugá na Sehos.
E laboratorionan ku tabatin promé ku ADC, tabata situá primeramente den e ‘Quarantainegebouw’ na Miundu Nobo, despues den Fort Amsterdam na Punda i, for di 1941, den e edifisio enfrente di e museo nashonal aktual na Otrobanda.
Komo ku na dado momento e edifisio último akí no tabata kumpli ku ni e eksigensianan di mas elemental di e profeshon, a disidí alrededor di 1960 pa konstruí un edifisio nobo. A skohe Vredenberg komo sitio, entre otro pasobra tabatin plan pa konstruí un hospital i un poliklínika nobo ei. Lo a duna e laboratorio un ‘prik-poli’ (manera un prekpòst awendia) pa kolekshon di material pa tèst. Tambe lo a krea e posibilidat pa hasi análisisnan hematológiko.
A hospedá e departamentu di Inspekshon di Salubridat di e tempu ei tambe den e edifisio prinsipal.
E ‘Landsinstituut voor de Volksgezondheid’ a bira operashonal na 1964. Semper e edifisio na Heelsumstraat tabata esun prinsipal di e laboratorio.
A independisá e laboratorio na aña 2000 i a dun’é e nòmber Analytisch Diagnostisch Centrum N.V. (abreviá na ADC). E komienso komo un kompania di gobièrnu independiente no tabata optimal, pero despues di e eksperensia inisial ei e organisashon a progresá i a sigui bira mas i mas efisiente i efektivo.


text:
Maritiem polis ta hanja melding di kuststation cu algun piscado local ta piscando ongeveer 9 miles pazuid di aruba y ta mira algun boto venezolano ta piscando y tira palamber den nos awa territorial. Maritiem polis a cuminsa prepara y a jama RCC Curacao pa controla via radar si e boto nan aki ta den nos awa y si por guia Maritiem polis na e position. RCC a controla y a resulta cu net e boto nan a cuminsa move bai bek zuid pa drenta awa nan di Venezuela. A keda monitor nan movecion. Pa mas o menos 11:30 RCC a meld bek na Maritiem polis cu actualmente nan ta waak e boto nan ta bolbe bek den nos awa nan di Aruba direction e position nan cu probablemente a tira e palamber nan. Maritiem a sali mesora y RCC a guia nan direction e contact nan.
Jegando serca Maritiem a constata hopi boei ta drief y tur tin otro color y bandera. Tawata tin 2 boto Venezolano na e sitio. Ora nan a waak boto di polis nan a bai full speed zuid direction awa nan di Venezuela. Maritiem a persigui tur 2 boto duna na signal pa para pero e boto nan aki no ta para ni sigui ordo di polis. Den 1 boto maritiem a waak 4 persona. Nan tawata busca objeto duro y te asta 1 a coy cuchuw pa prepara pa e polis nan ora di board e boto. Dsp di algun minuut di achtervolging RCC ta meld Maritiem polis cu nan ta bai drenta awa di venezuela. Na un distancia Maritiem polis tambe a waak guarda costa Venesolano ta bin direction e boto di polis. Door cu e boto nan aki a logra drenta awa di venezuela nos no por a sigui achtervolg nan. Maritiem a bira bek y bai direction e palamber nan den nos awa. Door cu ningun boto venezolano kier a para responsabel pa e piscamento illegal den nos awa maritiem a saka tur e palamber nan di laman. Di 11:45 te 16:00 personal di Maritiem polis a keda saka linja y boei di awa. A coy totaal mas di 30 boei cu linja y algun mester a corta.


text:
Oranjestad-E siman tras di lomba e compania di rating Standard and Poors (S&P) tabata na Aruba y nos haya chens pa sinta cu nan na mesa pa asina papia riba e situacion pesimo cu nos finanzas publico ta aden na man di Gabinete Eman. Un cita cu no tabata facil pa haya ya cu nos Minister di Finanzas a indica cu e biaha aki S&P no lo sinta cu opocicion. Pero asina mes nos a logra reuni cu S&P ya cu ora bo tin bo Pais su interes na pecho tur porta ta habri pa bo.
E ta conoci cu tur aña e compania S&P den luna di april ta bishita nos pa asina haci su evaluacion di e situacion financiero y economico di nos Pais y ta trece su opinion dilanti den un rapport cu ta keda publica na juni. Aña pasa caba Gabinete Eman a logra degrada e rating cu S&P ta duna nos Pais di un A pa un BBB y e biaha aki nos mester tene nos curazon pa e rating aki no wordo degrada mas, como cu Gabinete Eman a keda fiesta cu placa di Pueblo trahando mas debe riba nos cabes.
Mester remarca cu e ehecutivonan di S&P ta masha sceptico riba e plan di Gabinete Eman pa drecha nos finanzas publico, como cu nan ta mira cu kier baha gasto, pero Gobierno no ta haci nada pa aumenta entrada. Pa termino mediano nan ta kere cu e bahamento di gasto lo por yuda un tiki, pero pa termino largo nan ta premira cu si Gobierno sigi e rumbo cu e ta den, nos Pais lo wordo degrada aun mas cu e consecuencia cu inversionista no lo tuma nos na serio mas of lo presta nos placa na un interes cu nos no por paga mas.
E rating di S&P ta importante no solamente pa inversionista pero tambe pa Hulanda ya cu Hulanda ta duna ok pa Aruba fia placa riba mercado internacional despues di tira bista riba entre otro e rapport di S&P. Mester indica cu na juni awor despues cu e presupuesto di nos Pais keda aproba, Pais Aruba atrobe lo mester bay fia placa extra riba mercado internacional y e rapport di S&P cu awor ta wordo produci lo tin un effecto grandi riba e decicion cu Hulanda lo tuma.
Ta keda nos awor pa warda riba e resultado di e evaluacion di nos Pias door di S&P cu lo keda publica na juni cu e speransa cu nos Pais no lo wordo degrada mas cu locual Gabinete Eman a hacie caba. Ta di spera tambe di no tende ni Minister Eman, ni Minister de Meza y ni Minister Yrausquin bin bisa cu ta opocicion di MEP su culpa cu cos no ta bon. Pasobra e unico personanan responsabel pa e dania nos finanzas publico y cu esaki dania nos rating ta e ministernan menciona di Gabinete Eman.


text: Diamars mainta a drenta informe di cu tin un persona herida benta abao den Guyabastraat na Dakota, mesora a dirigi tanto polis como ambulans na e sitio. Na yegada di e patruya a bin compronde cu aki ta trata di un caso di maltrato unda w victima cual ta un adicto ambulante a resulta seriamente herida unda ta sospecha cu e lo por tin un of mas ribchi kibra. Na yegada di e ambulans nan a atende e victima cu tabata keha di bastante dolor y a transporte pa hospital. Den cercania tabata tin un conmocion andando unda ta sospecha cu esey lo tin algo di haber. Polis a avisa recherche pa asina sigui cu e investigacion mientras ambulans a transporta e victima pa hospital.


text:
Diamars dia 1 di juni, e marketing team di Payroll Pro HRM a pasa bishita e resort mas nobo na Aruba, esta Radisson Blu Aruba, cu a bira cliente di e programa dos luna pasa.
A sinta bebe un dushi cappuccino cu Jouraine Vrolijk (HR manager) na Sunset Bistro, e rooftop restaurant cu tin un infinity pool y un bista incomparabel riba e lama y horizon di Aruba.
Jouraine ta splica con a yega na Payroll Pro: “Ora e management team a puntrami cua programa ami ta recomenda pa Payroll y HR, logicamente ami a propone Payroll Pro. Ya caba mi tabatin cuater aňa trahando cu e programa, for di e tempo cu mi tabata traha como HR supervisor na The Ritz-Carlton Aruba, y tambe como HR manager na Bonaire pa Marriott International. Mi sa kiko mi por spera di e programa y di e servicio di Payroll Pro HRM. Pa mi e tabata e unico opcion.”
Ora a puntra Jouraine con ta bayendo cu e programa mes, Jouraine ta aňadi: “Nos tin actualmente dos luna trahando cu e programa y e servicio di Payroll Pro HRM ta hopi bon.
Semper por yama si tin qualkier pregunta y mail ta wordo contesta hopi lihe. Pa mi tabata hopi importante pa cuminsa di biaha cu e HR module hunto cu e parti di payroll, pasobra e ta necesario pa controla y keda up-to-date cu tur informacion di empleadonan. Y e portalnan ta yuda elimina tur e paperwork, nan ta hopi facil pa uza, y como manager pa wak tur ausencianan ta hopi overzichtelijk.”
Jouraine ta comenta kiko ta spera den futuro: “Ainda nos ta den e pre opening fase, pero por ripara si cu e mercado a cuminsa lanta bek. Nos ta premira cu nos ta bay tin hopi mas huesped, pues, mas empleadonan y usuarionan di e programa. Ora nos ta zover mi lo organisa un training di Payroll Pro HRM on-site pa tur e empleadonan.”
Radisson Blu Aruba, a habri official ariba 2 di april 2021 y tin 132 cambernan espacioso y moderno cu cushinanan ful ekipa. E propiedad tin en total 4 pool, di cual un di nan ta situa ariba e rooftop conhuntamente cu e restaurant Sunset Bistro, cu ta e lugar perfecto pa organisa un cocktail event, of cualkier otro evento. Como Radisson Blu ta un upper-upscale resort, e balornan fundamental di hospitalidad ta resalta den e servicio brinda door di e management team y staff local, hoben y sumamente profesional.
Payroll Pro HRM, e programa desaroya na Aruba door di programmeurnan local, ta existi desde 1993 y ta e software di HR y Payroll mas uza na Aruba y Caribe en general.
Pa mas informacion tocante Payroll Pro HRM por fabor tuma contact cu VCC (distribuidor) na 5837072 of mail info@vcc-int.com. Por mira mas info tambe riba: https://www.payrollprohrm.com/


text:
Despues di un trayecto largo di preparacion, recientemente Arubaanse Voetbal Bond (AVB) a lansa e Proyecto di “AVB Academy” den cual coachnan professional ta Brinda sosten y guia na nos futbolistanan den nan desaroyo. E trabounan a desaroya di tal forma cu recientemente a batisa e uniform nobo pa e futbolistanan participando den e programa.
Pa Presidente di AVB, Ing. Richard Dijkhoff, concretisacion di e plannan aki den forma di ehecucion di e Proyecto, ta un satisfaccion grandi. Specialmente pa e hecho cu organisacionnan intencional manera CONCACAF ta siguiendo e pasonan di Aruba di cerca pa por duplica e mesun proyecto exitoso aki riba otro islanan den Caribe y henter Merca, Canada y e continente Centro Americano.
AVB Academy a batisa uniform di e academia U-13. E intencion ta pa tur categoria haya uniform nobo, esta tanto U-13, como U-15 y U-17 pa nan tur por identifica nan mes como hungado di academia di AVB.
Mas cu djis un uniform, cu e proyecto aki, financia 100% dor di AVB mes, e hungado lo por identifica di cua ekipo e ta pertenece. Tambe e ta mustra e parti profesional den cual e federacion ta funcionando. “Abo como hungado, tin algun rekisito cu mester cumpli cu ne,” asina Presidente di AVB a expresa.
Pa directiva di AVB esaki ta un momento masha importante y yen di orguyo combina cu satisfaccion. Pocopoco comunidad ta aprecia e esfuersonan grandi cu e federacion a realisa e ultimo añanan, pa awor por cosecha tur e frutonan. No solamente na nivel local, pero tambe na nivel regional unda e planta hopi simiya cu awor ta cosechando.


text:
Ta uza esaki pa diferente meta, entre otro pa:
- Examen pa rijbewijs;
- Inscripcion na diferente scol y otro instituto educativo;
- Peticion pa conexion cerca diferente compania di utilidad (W.E.B., Setar en Elmar);
- Prolongacion di permiso di estadia of trabou;
- Declaracion di bon conducta;
- Declaracion y pago na Aduana pa mudansa di mueble.
Fuera di uittreksel for di registro di nacemento, tin tambe uittreksel for di registro di matrimonio, registro di fayecimento, etc. Esakinan tambe ta necesario pa diferente meta y bo por haya nan como producto na Censo.


text: KRALENDIJK–Ayera Bonaire Travel a hasi entrega di premio na klientenan ku a partisipá i gana. No ménos ku 20 persona a kai den premio i mayoria tabata presente pa tum’é for di entre otro Natasha na ofisina di Bonaire Travel situá den kurason di playa. E kampaña tabata relashoná ku selebrashon di 20 aña di e kompania ariba menshoná. Den un dushi ambiente kos di kome i bebe tur invitado presente a gosa di e atardi. Manera nan ta komentá ta un plaser pa kumpra tíket na Bonaire Travel. “Empleadonan tin amor i kariño pa duna servisio. Kombinashon di potrèt esnan ku tabata presente i a tuma nan. Aki ta sigui nòmber di e ganadónan. Geert Hendriks pasashi KLM, Junny Obersi pasashi KLM, WEB pasashi AA, Fritzgerald Lomp pasashi United, Alied Lippinhof United, Juan Campos B. Pasashi Avianca, Maritza Valdink pasashi SLM, Doris Salgado pasashi Divi Divi air, July ann German pasashi Divi Divi, Mariott pasashi Ez-Air, Rocargo pasashi Ez-Air, City Shop pasashi Win Air, Lydia Sint Jago pasashi Win –Air, Cornelia Priem 200 doler, Herberto Diaz 200 dòler, Don Andres 200 doler, Lydia Hart 200 dòler, Esteban Mendez 200 dòler i Elrich Evertsz 1000 dòler.


text:
ORANJESTAD – Dia 1 di juli 2017 DIMAS, Departamento di Integracion, Maneho y Admision di Stranhero, a cumpli 11 aña di existencia como organisacion gubernamental den e cadena di estranheria.
Cu e meta di sigui cumpli y surpasa e expectativanan y necesidadnan di su clientenan, tanto clientenan particular como clientenan di negoshi, DIMAS, cu sosten di
Interpoint/VKA Carib Media, a traha un website completamente nobo y simpel.
DIMAS ta contento y satisfecho di por anuncia, cu despues di algun luna di preparacion y trabou den ekipo, cu entrante di juli di 2017 DIMAS a logra di concretisa un otro proyecto/meta mas, esta di tin su website nobo: www.dimasaruba.aw den aire!
E website nobo di DIMAS ta accesibel den tres diferente idioma. E website ta comparti na un manera diferente compara cu esun anterior, haciendo e asina mas agradabel pa e cliente, sea cu ta uno particular of uno di negoshi, pa busca y haya tur informacion cu e mester na un manera facil y lihe.
DIMAS na caminda pa “DIMAS 2.0” lo sigui inverti den su recurso humano, pero tambe lo sigui probecha avancenan tecnologico, y lo implementa mas proyectonan di mehoracion, pa asina sigui hisa continuamente e eficiencia, efectividad y e calidad di su proceso, su servicionan y su productonan.


text:
Luis Daal
Luis Henrique Placido Daal (Willemstad, 5 di òktober 1919 - Den Haag, 15 di aprèl 1997) tabata un periodista, papiamentista, eskritor, poeta i traduktor di Kòrsou.[1][2][3]
Bida[editá | editá fuente]
Su mama Angélica ‘Leka’ Angelista a duna lus na seis yu. Luis tabata esun di kuater. Di 1939 te 1942 e tabata sectie-commandant Transport-colonne van het Rode Kruis, di 1942 te 1945 el a sirbi komo sergeant der infanterie den servisio militar. Ora Daal tabatin 22 aña el a drenta den servisio di Firma Troost, anto na 1946 el a bira hefe di e departamento ‘claims and forwarding’ na S.E.L. Maduro & Sons. Huntu ku su amigu Otrobandista Guillermo Rosario, Daal tabata redaktor di e mensual Edifiquemos, di e klup deportivo Independiente. E promé edishon a sali na novèmber 1941, e último seis luna despues na mei 1942. Esaki ta durante Di Dos Guera Mundial. Despues Daal a bira redaktor di e semanario Sportkoerier, ‘algemeen sportblad voor het gebiedsdeel Curaçao’, ku a sali pa promé biaha dia 5 di mei 1944. Daal a remplasá redaktor Otto H. Zalm dia 22 di yüli 1944. E último edishon tabata na komienso di 1945. Sportkoerier a publiká artíkulo na Hulandes, Papiamentu i Spañó. Na 1947 el a bira redaktor deportivo na La Prensa, despues redaktor hefe di e diario na Spañó akí i asta direktor komersial.
Na 1950 el a bai Spaña unda el a studia entre otro periodismo, filosofia i Spañó. Na 1962 el a bira lèktòr na Universidat di Madrit unda el a duna Nederlandse Taal en Letteren i Historia kultural di Hulanda i Bélgika. Como eskritor el a debuta cu Palabras Intimas (Madrit, 1951) i Estampas Españolas (Korsou, 1951). Na 1968 el a muda pa Hulanda unda el a bira koordinadó di Centraal Bureau Toezicht Curaçaose Bursalen. Na 1975 el a bira Hefe di Departamento di Culturele Zaken van het Kabinet van de Gevolmachtigde Minister van de Nederlandse Antillen.
Daal ta konosí komo poeta di tomo manera Kosecha di Maloa (1963) i Sinfonia di Speransa (1975). El a skirbi biografia di entre otro Carlos Manuel Piar (1970). El a skirbi 13 edishon di e radionovela Lorna, mi yu ku mi, ku a pasa na Curom na aña 1961. Ademas e tabata papiamentista te den su igra. Na 1961 el a ofresé gobièrnu un relato di e komishon ku el a enkabesá pa yega na un ortografia di Papiamentu, titulá: ‘Fo’i hopi un so’. E ta konosí komo traduktor literario na tres lenga. Na Papiamentu por ehèmpel A Christmas Carol (Charles Dickens), na Spañó entre otro Bekentenis in Toledo (Colá Debrot) i na Hulandes diferente buki, manera e piesa di teater brasileño As mâos de Eurídice (Pedro Bloch). Banda di tur esaki e tabata kinólogo, i miembro di hurado na kompetensia di kachó di rasa. For di 1958 e ta publiká regularmente den e revista hulandes De Hondenwereld.
Na 1984 el a risibí e premio bienal di Fundashon Pierre Lauffer Chapi di Plata. El a risibí kondekorashon di Ridder in de Orde van Oranje Nassau, Cruz de Caballero de la Orden de Isabel la Católica (Spaña), Ridderkruis in de Kroonorde van België i Comendador en la Orden de Andrés Bello (Venezuela). Póstumamente a otorgá Daal e premio Tapushi Heraclio Henriquez 1997.
Bibliografia[editá | editá fuente]
- 1951 Palabras íntimas (Viajar y escribir), Spaña
- 1952 Estampas Españolas (Viajar y escribir), Spaña
- 1963 Kosecha di maloa (poesía), Kòrsou
- 1970 biografia di Carlos Manuel Piar
- 1971 Ku awa na wowo (poesía), Kòrsou
- 1975 Sinfonía di speransa (poesía), Kòrsou
- 1976 Na ora oradu/Te juister stonde (tradukshon Fred de Haas), (antologia), Hulanda
- 1988 Antilliaans verhaal: geschiedenis van Aruba, Bonaire, Curaçao, Saba, St. Eustatius en St. Maarten (huntu ku Ted Schouten), Hulanda
- 1995 Plenitut…un soño su spiritu (poesía), Kòrsou
Lista di fuente[editá | editá fuente]
- ↑ Luis H. Daal; De Digitale Bibliotheek voor de Nederlandse Letteren
- ↑ Korte biografie van Luis H. Daal; werkgroepcaraibischeletteren.nl
- ↑ Sinfonia di speransa (Luis H. Daal); bloggen Papiamentu literatura rdl


text: Diasabra anochi a drenta informe di cu un persona a yega y cuminsa papia cosnan bruha cu e trahado di e Car Wash, pabao di e pompstation di CITGO Santa Cruz, mesora a dirigi un patruya na e sitio. Net prome cu e yegada di e patruya esnan presente a nota cu e persona aki tabata sangra for di nanishi y dado momento a cuminsa core manera loco di zuid pa noord. E clientenan a spanta y lock nan mes den auto. E persona aki tabata grita cu el a dal hende cu auto. Na yegada Polis a mira e situacion y pa seguridad di esnan presente y pa e persona mes, a dicidi di deten’e. Durante cu tabata warda riba e vehiculo di transporte di detenido, e detenido a sigui papia yen cos bruha, manera cu nan a saca arma riba dje, cu un homber a sigui’e y cu e homber tabata sinta den su auto. Na yegada di e vehiculo di transporte pa detenidonan polis a haya basta dificultad pa hinca e homber cu tabata resisti fuertemente pa drenta.


text:
Oranjestad, December 15 2020 – Taskforce Bedrijven a tuma nota cu den fin di siman ta drenta hopi yamada pa Taskforce tira bista na diferente establecimento aki na Aruba. Nos pueblo a bira hopi mas alerta y critico pa cada cos cu nan ripara cu den nan concepto no ta cuadra cu loke ta stipula den Protocolnan di Covid-19 y nan ta meld esaki di biaha.
Esaki ta comprendibel pasobra no necesariamente tur hende mester ta di acuerdo pero tin regla stipula y nos mester sigui cumpli cu nan.
Tambe ta notabel cu algun medio di comunicacion ta haña esaki net un bon oportunidad pa nan trece e noticia na un forma diferente, tin ta opta pa haci esaki na un manera responsabel y tin otro cu ta opta manipula informacion pa trece panico unda cu no tin. Y esaki ta e rason principal pakiko Comision di Crisis ta publica e comunicado aki.
Nos ta papiando aki di exclusivamente e Café & Restaurant nobo cu a habri yama Bochincha. Pero e realidad di e storia aki ta cu Taskforce tambe tawata presente na e sitio y tur cos tawata na ordo y segun reglanan.
Mescos tawata paden tur caminda e negoshi aki a zorg pa nan tin tur cos na nan luga poni y alaves a zorg pa na cada mesa tin e cantidad stoel stipula pa e protocolnan.
E tipo di noticia nan asina cu imagen falso ta trece panico den pueblo y ta trece confusion den e tarea hopi importante y responsabel cu Taskforce tin. Pesey ta pidi media nan pa busca informacion corecto y concreto .
Taskforce a controla y a nota cu tur cos na Bochincha tawata segun reglanan.


text:
E sospechoso ta un venezolano di apénas 20 aña ku aworakí tur bista ta riba dje, komo esun ku sa mas di e asesinato di e víktima. El a bisa ku no ta e so a kometé e krímen aki.
Vershon di e akusado ta ku el a keda sekuestrá i obligá pa lanta sèn di e víktima. El a bisa ku esnan ku a kometé e krímen kruel aki tambe kier a asesin’é i bent’e den e buraku ku nan a koba i dera e víktima bibu.
Tabata dia 18 di mart último den oranan di mèrdia ku un grupo limitá i chikí konsistiendo di entre otro reshèrshinan i personal di TOD, a bai den área di Choloma pa un kurpa sin bida ku a nan a haña den un buraku.
E hóben sospechoso ku despues di a keda detené dia 6 di mart último, a disidí di laga los i papia kiko a sosodé ku su doño di trabou pa despues mustra unda a dera su kurpa.
E tabata esun ku a dirigí e investigadónan na e sitio kaminda e venezolano pèrdí lo tabata.
Nan a topa ku e venezolano derá di un manera hopi kruel.
A logra haña loke a sobra di kurpa di e víktima sin bida ku tabata den e buraku.
Loke a haña bou di tera tabata un skelèt, kaminda por a tuma nota di algun parti di kueru, djente pero praktikamente nada mas. Loke si por a tuma nota di dje ta ku e víktima tabata mara na su mannan.
For di despues di su desaparishon famia i amigunan a kuminsá ku su búskeda i asta a traha foyeto i parti rònt pero sin por a logra yega na ningun informashon konkreto.
E sospechoso a bisa ku ta trata di un kaso di atrako/robo ku a kaba den asesinato. E tabata esun ku tabata depositá sèn pa e víktima, pues tabata sa praktikamente tur su informashon personal relashoná ku kuenta nan bankario. E tabata esun ku lastu a trata na lanta sèn for di e kuenta di e víktima.
E sospechoso ta para riba ku e no ta esun ku a mata e víktima i no tin nada di aber ku su desaparishon ni su morto, pero mas bien a bira víktima tambe di esnan ku a kometé e krímen.
Su detenshon a keda alarga ku 60 dia mas i ta den isolashon (Beperking) ainda pa su propio seguridat.
Polis ta trahando duru pa saka afó ken ta e supuesto personanan ku ta responsabel pa e krímen horendo i kruel aki.
FUENTE: Con información de extra.cw